Cuina d'emergència: 2014\nPastís de carbassa i gambes\nA casa tenim un llibre que per a nosaltres és quelcom especial, es tracta de “Karlos Arguiñano a la teva cuina”, sí, és el nostre primer llibre de cuina. Durant un temps va arribar a ser el nostre llibre de capçalera ja que, d’ell en vam treure un bon pilot de receptes i d’idees. Una d’elles, la que us explicarem avui, té per nom: “Pastís de carbassa i gambes”.\nPer a dues persones necessitarem els següents ingredients:\nEl primer que farem serà posar a escalfar el forn a uns 200 graus. Mentre s’escalfa, tallareu la carbassa a daus petits. Quan el forn s’hagi escalfat, hi posareu la carbassa tot i estenent-la en una safata apta per anar al forn i la deixareu coure uns 15 minuts a 180 graus. Passat aquest temps, reservareu la carbassa per, quan s’hagi refredat, aixafar-la bé amb l’ajuda d’una forquilla.\nA continuació, netejareu bé els porros i la ceba tendra per després picar ambdues coses, un cop fet, ho posareu tot en una cassola per daurar-ho una mica. Quan comenci a canviar de color, hi afegireu una cullerada de farina i ho remoure-ho tot uns minuts més.\nPassats un parell de minuts, ho cobrireu amb aigua i ho deixareu fent-se a foc lent durant uns 15 o 20 minuts. Finalment, ho batreu tot amb la batedora eléctrica.\nEn un bol hi batreu els ous i la crema de llet. Quan estigui tot ben lligat, hi afegireu la carbassa i ho mesclareu tot bé.\nA continuació, en un motlle apte pel forn, untat amb mantega, hi posareu la carbassa i la barreja d’ous, per un cop assentat al motlle, posar-hi les gambes ben netes. Quan estigui tot preparat, posareu el motlle al bany Maria al forn durant 40 minuts a 180 graus.\nPassat aquest temps, ja només us faltarà presentar el plat, i per fer-ho, nosaltres us proposem lo següent:\nPublicat per Joan R. López a 20:03 2 comentaris:\nEn aquests temps, cada dia és més important la cuina de reciclatge, i més, si amb ella podem mantenir un plat tradicional. Amb la recepta que us presentem avui, aconseguim ambdues coses, a més de preparar un plat vegetarià de primera. Avui us presentem la nostra versió del “Tombet Mallorquí”.\nEl tombet és un plat directament relacionat amb la samfaina catalana, la ratatuille francesa o el pisto castellà. Un plat que, ja fa molts anys que s’elaborava amb els sobrants de l’hort.\nPer preparar dues racions de tombet, utilitzarem els següents ingredients:\n200 ml. de tomàquet triturat\nEl primer que farem serà tallar les verdures a rodanxes de, més o menys, mig centímetre de gruix. Finalment, els hi posarem un polsim de sal.\nUn cop fet, posarem una paella al foc amb un bon raig d’oli. Quan estigui calent, hi posarem a enrossir les patates. Un cop fet, les reservarem en una font amb paper absorbent per evitar així, l’excés d’oli.\nA continuació, agafarem una cassola i hi posarem a cristal·litzar la ceba tallada a làmines files i el dent d’all ben picat. Quant hagi canviat de color hi afegirem el tomàquet tributar salpebrar i el deixarem cuinar a foc lent durant uns 15 minuts.\nMentre es va fent el tomàquet, anirem fregint les rodanxes d’albergínia, el carbassó i el pebrot vermell fins que estiguin al gust de cadascú. A mesura que les anem tenint, les guardarem igualment en paper absorbent.\nArribats en aquest punt, ja només ens faltarà muntar el plat. Per fer-ho, col·locarem les verdures per capes seguint aquesta estructura: les patetes formaran la base, sobre seu, l’albergínia, el carbassó i el pebrot vermell per, finalment, coronar-ho tot amb la salsa de tomàquet.\nEl tombet el podeu servir així mateix, o posar-lo al forn uns 5 minuts abans de portar-lo a la taula. Sigui quina sigui la vostra opció, segur que triomfeu.\nPublicat per Joan R. López a 20:48 1 comentari:\nFa uns dies va aparèixer per casa un llibre de Samantha Vallejo-Nagera (sí, la membre del jurat de “MasterChef”) amb un munt de receptes senzilles i ràpides, vaja com les que ens agraden a nosaltres. Entre totes les receptes, vam trobar-ne una que ens va semblar ideal per a un sopar: “Torrades d’albergínia”.\nCom a casa teníem tots els ingredients, ens vam posar amb la nostra pròpia adaptació del plat. Per a quatre torrades, necessitarem els següents ingredients:\n1 cullerada (de café) de pebre vermell dolç\n½ cullerada (de cafè) de comí\nPer començar, rentarem bé les albergínies, les tallarem per la meitat i els marcarem la polpa amb un ganivet just abans de posar-les mitja hora al forn, a 180 graus.\nPassat aquest temps, traurem la polpa de les albergínies i la reservarem en un bol.\nEn el mateix bol hi afegirem: l’all triturat, un polsim de julivert, el suc de la mitja llimona, el pebre vermell dolç, el comí, un pessic de sal, un altre de pebre i un raig d’oli d’oliva. Finalment, ho passarem tot per la batedora fins aconseguir una crema densa i uniforme.\nUna vegada fet, farem boletes (o cubs) de la bola de mozzarella i tallarem les olives negres per la meitat.\nTot seguit torrarem les llesques de pa i les untarem amb la crema d’albergínia. No sigueu garrepes amb l’albergínia!!\nFinalment, repartirem les boletes de mozzarella i les olives negres per sobre de l’albergínia, ho salpebrarem i decorarem amb una fulleta d’alfàbrega.\nI aquest fou el nostre resultat final:\nPublicat per Joan R. López a 20:12 1 comentari:\nEtiquetes de comentaris: Receptes, Sopars, Torrades\nUn any més, tornem a l’activitat després d’unes merescudes vacances, i ho fem amb alguna que altra idea per aquest petit racó. A veure si aconseguim dur-les a terme.\nDe moment, us portem una recepta que, amb sort, donarà una mica de vida als vostres esmorzars. Sí, avui us proposem fer una deliciosa “Melmelada de pruna”.\nUtilitzarem els següents ingredients:\n1 Kg. de prunes Clàudies (sense pell ni os)\nCom veureu a continuació, amb molt pocs passos tindrem una melmelada que farà les delícies de la majoria.\nEl primer que farem serà mesclar els tres ingredients en un bol fins aconseguir una massa homogènia i ben lligada. Una vegada la aconseguim, la posarem en una cassola a foc mig i l’anirem remenant.\nPassada mitja hora, retirarem la cassola del foc i la deixarem refredar.\nFinalment ja només ens quedarà embotar. Per fer-ho, agafarem tres pots convenientment esterilitzats (és a dir, haureu de fer-los bullir durant 20 minuts), els omplireu amb la melmelada, els tancareu i posareu a bullir al bany María durant 20 minuts.\nUs ha de quedar quelcom semblant a això:\nMelmelada de pruna, tot una delicatessen\nPublicat per Joan R. López a 19:05 1 comentari:\nEtiquetes de comentaris: Fruita, Receptes\nAvui continuarem amb la nostra col·lecció de “plats frescos per l’estiu”. Per tal cosa, us portem un gran clàssic, segurament el clàssic més gran de la cuina espanyola, el “Gaspatxo”.\nAquesta recepta és tan fresca com senzilla. Voleu saber com el preparem a casa? Sí, doncs només heu de seguir els següents passos:\nPrimerament, prepararem els següents ingredients (per a dues persones, clar):\nUna llesca de pa de motlle (sense crosta)\nPer començar, netejarem bé els tomàquets. Quan els tinguem nets, partirem cada tomàquet en quatre trossos i aprofitarem per treure’ls bé el tall. A continuació, pelarem el cogombre i el tallarem juntament amb el pebrot vermell.\nUna vegada ho tinguem tot tallat, ho ficarem tot al vas de la batedora, hi afegirem la llesca de pa, un bon raig d’oli i un altre raig de vinagre. Amb molt de compte, ho batrem tot fins aconseguir una crema ben fina i homogènia.\nUna vegada aconseguida la crema, ho corregirem de sal i pebre i ho deixarem, com a mínim, dues hores a la nevera.\nArribats aquí, ja només ens faltarà presentar-ho. Per fer-ho, us recomanem uns encenalls de pernil ibèric i uns quants “picatostes”. Més o menys, com això:\nUna ració de Gaspatxo amb encenalls de pernil ibèric\nPublicat per Joan R. López a 13:11 Cap comentari:\nAvui, tot i que us pugui semblar estrany, us explicarem la recepta d’una altra crema. Sí, en aquesta ocasió la del clàssic de la cuina francesa: “Vichyssoise”. Aquesta crema la podem prendre tan freda com calenta, per tan és una excel·lent opció tant per a l’estiu com per a l’hivern.\nAquesta recepta és molt, però que molt senzilla, de veritat. Només necessitem els següents ingredients (per a dues racions):\nMig litre de brou de verdures (o de pollastre)\n15 gr. de mantega\nEl primer que farem serà bullir la patata. Per fer-ho, la netejarem, la pelarem bé i la deixarem bullint en una olla amb aigua salada durant uns 20 minuts.\nMentrestant, netejarem els porros traient-los les arrels i netejant-los bé de terra. Una vegada fet, tallarem tant els porros com la ceba tendra a lamines ben fines. Quan les tinguem tallades, posarem una olla al foc amb la mantega i una cullerada d’oli. Quan la mantega s’hagi fos, hi afegirem la ceba tendra i els porros i ho farem coure a foc lent fins que canviïn de color.\nQuan això succeeixi, afegirem el brou i ho deixarem cuinar tot uns 20 minuts a foc lent.\nPassat aquest temps, traurem l’olla del foc i hi afegirem la crema de llet mesclant-la bé. A continuació, batrem molt bé tots els ingredients amb l’ajuda de la batedora elèctrica fins aconseguir una crema ben fina i homogènia.\nArribats en aquest punt ja només us faltaran un parell de detalls, rectificar de sal i pebre i posar la crema a la nevera per tal que es refredi bé.\nAquesta és una de les múltiples presentacions possibles:\nUna vichyssoise amb encenalls de pernil\nPublicat per Joan R. López a 23:34 1 comentari:\nAvui us portem una recepta senzilla i ràpida que, a més, estem convençuts que agradarà a gairebé tot el mon. Es tracta d’una senzilla “crema de carbassa”.\n750 gr. de carbassa (sense pell ni llavors)\nPebre molta (opcional)\nCom us hem dit abans, aquesta recepta és molt, però que molt senzilla. Veureu:\nEl primer que farem serà posar l’olla ràpida al foc amb un raig d’oli. Quan estigui calent, hi afegirem la ceba picada i li mantindrem fins que canviï de color. Quan això succeeixi, hi afegirem la carbassa tallada a daus amb un pessic de sal i l’aigua. Quan ho haguem fet, tancarem l’olla i la deixarem 5 minuts bullint.\nPassat aquest temps, el que farem serà retirar l’olla del foc i batre-ho tot ben fi amb l’ajut d’una batedora elèctrica fins a obtenir una crema ben fina.\nSi voleu, aquest és el moment de donar-li a la crema un toc especial. Per fer-ho, és tant fàcil com espolvorejar amb un polsim de pebre negre. De veritat, li dona a la crema un toc genial, per tant, us ho recomanem totalment.\nUs deixem una possible presentació:\nUna bona ració de crema de carbassa\nPublicat per Joan R. López a 17:16 5 comentaris:\nCom segurament recordareu, fa uns mesos, en aquest racó us vam presentar una de les receptes d’ous més famoses que existeixen. Us en recordeu? Sí, veritat? Us estem parlant dels “Ous estrellats amb encenalls de pernil ibèric”, amb una recepta de primera, ben senzilla i sobretot, gustosa.\nL’altre dia, mentre trastejàvem a la cuina, vam decidir donar-li la volta a la recepta, i se’ns va acudir canviar-li el pernil ibèric per un parell de delicadeses sorgides del mar que a casa ens encanten, i ho vam provar. Com que el resultat ens va semblar realment especial, hem decidit que avui us explicarem com preparar aquesta nova versió d’ous estrellats.\nPer fer aquesta recepta per a dues persones, utilitzarem els següents ingredients:\n100 gr. de salmó fumat tallat a tires\nEl primer que farem serà pelar i tallar les patates a bastonets. Mentre ho fem, posarem una paella amb oli abundant al foc, fins que aquest estigui ben calent.\nQuan l’oli s’hagi escalfat, posarem les patates a la paella i les cuinarem fins que quedin ben rosses, això sí, tot i remenant-les de tant en tant per evitar que es cremin o s’enganxin. Quan les tinguem ben rossetes, les repartirem pels plats i les espolvorejarem amb una mica de sal.\nEn l’oli d’enrossir les patates hi posarem el bitxo i l’all tallats a rodanxes. Quan hagin canviat una mica de color hi afegirem les gules i les hi mantindrem un parell de minuts, mesclant-les de tant en tant. Finalment, traurem les gules del foc i les repartirem sobre les patates. Farem el mateix amb el salmó fumat (això sí, tingueu en compte que no heu de passar-lo per la paella...).\nArribats en aquest punt, ja només ens faltarà el darrer pas, que no es altre que fregir els ous.\nPer fregir-los, posarem una paella al foc amb un bon raig d’oli. Quan estigui ben calent, hi posarem l’ou amb un pessic de sal li mantindrem fins que estigui ben fregit. Quant això succeeixi, el traurem amb l’ajuda d’una espàtula i el posarem sobre les patates rosses. Repetirem aquest procés amb cada ou que necessitem fregir.\nJa només ens falta un petit detall per donar per finalitzada la recepta i poder presentar el plat, estrellar els ous. Per fer-ho, tot i que hi ha un munt de formes de fer-ho, nosaltres ho continuem fent amb un parell de culleres. Sí, heu llegit bé, tallem els ous emprant les culleres mentre que, amb les mateixes, mesclem una mica tots els ingredients.\nUna generosa ració d'ous estrellats amb gules i encenalls de salmó fumat\nQuè us sembla? Us en guardem un plat?\nPublicat per Joan R. López a 17:43 4 comentaris:\nDe tant en tant ens agrada reinventar-nos a la cuina, provar plats nous i sobretot sortir una mica de la cuina tradicional. El passat cap de setmana, després de molt temps cridant-nos l’atenció, vam intentar dur a terme una recepta ben diferent a les nostres, un tàrtar de salmó.\nSí, heu llegit bé: un tàrtar, això sí, un tàrtar especial ja que a més de salmó, porta poma àcida i alvocat. Ben fresc, i ben senzill, ja veureu.\nPer a dues persones, utilitzarem els següents ingredients:\n2 filets (o rodanxes) de salmó\nNo és pas complicat, a més no utilitzareu foc, només un ganivet ben esmolat. Esteu preparats? Sí, doncs endavant!.\nPer començar preparareu els filets de salmó. Per fer-ho, el netejareu bé tot i traient-li la pell i les espines amb molt de compte, ja que és molt important que no n’hi quedi cap.\nA continuació, tallareu els filets de salmó a cubs petits (de més o menys mig centímetre) i els anireu posant en un bol. Quan ho tingueu fet, tallareu la cebeta tendra també a cubs de la mateixa mida que heu fet el salmó i els afegireu al bol. Fareu el mateix amb la poma àcida. Finalment, l’amanireu amb sal i pebre (al gust) i una cullerada de mostassa de Dijon. Finalment, ho barrejareu bé amb les mans (amb molt de compte, ja que el salmó s’espatlla fàcilment).\nArribats en aquest punt, filmareu el bol i el posareu a la nevera fins a l’hora de presentar el plat.\nMentrestant, preparareu l’alvocat tot i tallant-lo, es clar, a cubs de mida semblant a la de la resta d’ingredients. Guardareu aquests cubs en un recipient amb un raig de suc de llimona, per evitar així que l’alvocat s’oxidi.\nNomés us falta una cosa, presentar el plat, per fer-ho us proposem fer una base amb els cubs d’alvocat i posar-hi damunt seu una bona quantitat de la barreja de salmó, ceba i poma que teniu guardada a la nevera.\nAquí teniu una possible presentació:\nPublicat per Joan R. López a 9:19 7 comentaris:\nPublicat per Joan R. López a 14:25 2 comentaris:\nParlar de postres es quelcom complicat, ja que gairebé tots tenim els nostres postres preferits, des dels flams al tiramisú, passant per coses més sofisticades com el Goxua o la Panna Cotta. Avui, mentre celebrem les nostres primeres 100 entrades en aquest petit racó, hem pensat que seria un bon moment per explicar-vos tot un clàssic, la “crema catalana”.\nFer una bona crema catalana és tant senzill com espectacular serà el gust que aconseguireu.\nAquests són els ingredients que utilitzarem (per a 6 racions):\n6 rovells d’ous\n40 gr. de midó o farina de blat de moro\nEl primer que farem serà posar a escalfar tres quartes parts de la llet, hi afegirem la pela de la llimona i el canó de canyella. No cal que arrenqui el bull, encara l’haurem d’escalfar bastant, ja que únicament volem aromatitzar la llet.\nMentrestant, separem els rovells de les clares, deixant els primers en un bol per tot seguit batre’ls. Seguidament incorporarem la llet que no hem escalfat i el sucre i ho batrem tot fins a deixar la mescla ben uniforme.\nQuan ho tinguem ben barrejat, afegirem la farina de blat de moro (o el midó) i de nou tornarem a barrejar fins a dissoldre bé la farina.\nEn un altre bol, colarem la llet calenta (per netejar-la de la canyella i de la pell de la llimona), i hi afegirem també la barreja d’ous passada pel colador per tot seguir batre-ho tot.\nUn cop fet, ho posarem en un cassó al foc i ho anirem remenant (amb compte de que no s’enganxi) fins que notem que comença a espessir. En aquest moment, ho traurem del foc i la repartirem per les cassoletes de fang, o els plats de postres que més us agradin.\nJa només ens faltarà posar a refredar la crema, per fer-ho, filmarem les cassoletes (per evitar que s’assequi la crema) i les posarem a la nevera.\nCom a mínim us ha de quedar així:\nUna ració de crema catalana\nBé, de fet, us ha de quedar millor, ja que per exemple amb unes galetes o carquinyolis d’acompanyament, aquesta crema és de matricula.\nSi vosaltres hi poseu la decoració, nosaltres hi posem la crema per celebrar les nostres primeres 100 entrades a “Cuina d’emergència”.\nPublicat per Joan R. López a 19:48 3 comentaris:\nCopes de fruits vermells amb formatge fresc\nAvui os portem una recepta que vam fer per primera vegada ara fa uns quatre anyets, un postre d’aquells que llueixen amb una combinació de frescor i acidesa que ja us assegurem d’entrada, no deixen indiferent a ningú. El postre que us portem avui són unes “Copes de fruits vermells amb formatge fresc”.\nPel nom sembla quelcom complicat, però ja veureu que no és així. Per a mitja dotzena de copes, necessitareu els següents ingredients:\n400 gr. de fruits vermells frescos o congelats\n2 cullerades de suc de taronja (o de whisky)\n400 gr. de formatge blanc d’untar\n100 gr. de galeta\nCom us hem dit, d’entrada us pot semblar molt complicat però tranquils que no és així, en uns 40 minuts i tres senzills passos, podreu gaudir d’aquest postre de festa. Ho veiem?\nEl primer que fareu serà posar en un bol els fruits del bosc (o fruits vermells) prèviament descongelats, la ratlladura de la llimona, 20 grams de sucre i les dues cullerades de suc / licor. En un altre bol mesclareu el formatge amb la resta del sucre i els ous.\nSeguidament haureu de repartir els fruits en els vasos o copes (compte, ja que han de resistir el calor) i els cobrireu amb la mescla de formatge. Ho coureu tot al forn, prèviament escalfat a 150 graus durant uns 30 minuts.\nPer últim, triturareu les galetes i les mesclareu amb la mantega fosa. Torrareu aquesta mescla 10 minuts als forn, a una temperatura de 200 graus, i ho deixareu refredar.\nFinalment, repartireu les galetes per les copes i servireu.\nUs venen de gust?\nUnes copes de fruits vermells amb formatge fresc a punt de servir\nPublicat per Joan R. López a 20:03 3 comentaris:\nLes passades festes de Nadal, mentre estàvem passejant pel poble (Gironella) varem veure un anunci que ens va cridar l’atenció: “Curset de Tortell de Reis” i més tenint en compte que fa un parell d’anys vam intentar fer-lo i ens va sortir únicament “acceptable”. Al final, després de pensar-nos-ho una mica i tenint en compte que coincidia amb les nostres vacances, ens hi vam apuntar, i avui, amb una mica de retràs (essent generosos) us n’explicarem una de les receptes que hi vam aprendre.\nPer poder degustar aquest tortell, necessitarem els següents ingredients:\n50 gr. de llet\n2 gr. de farina fresca (de forner)\n340 gr. de farina de força\n120 gr. de llet\n10-15 gr. de farina de forner\nUna rama de canella, pell de llimona o de taronja\nCom que es tracta d’una recepta que porta el seu temps sobretot de repòs entre les seves diverses fases, començarem fent la massa mare. Per fer-la, ajuntarem els tres ingredients i els mesclarem fins aconseguir una massa de textura llisa. Quan ho aconseguim, deixarem reposar la massa com a mínim unes 3 hores ben tapada amb un drap de cotó. També podeu fer-la el dia abans i guardar-la a la nevera, això sí, tapada amb el drap i traient-la a temperatura ambient mitja hora abans de fer-la servir.\nUn cop la massa mare hagi reposat, podreu començar a preparar el tortell. Per fer-ho, haureu de seguir els 9 passos següents:\nPosareu tots els ingredients secs en un bol, aquests són: la farina, la ratlladura de la llimona, el llevat, el sucre, la sal i la massa mare (aquesta li afegirem a pessics).\nAmb tots els ingredients secs barrejats, creareu un crater i hi afegireu els ous i la llet (aquesta molt poc a poc, ja que segurament no farà falta tota), i ho amassareu a ma uns 10 minuts.\nIncorporar la mantega a pessics i continuar amassant fins que la mantega s’integri totalment.\nDeixar reposar la massa durant una hora i mitja, tapada amb el drap de cotó.\nTornar a amassar i deixar reposar uns 10 minuts tapada amb el drap de cotó.\nDonar-li forma de tortell (deixant un forat al mig) i pintar amb l’ou batut.\nRepintar amb l’ou batut, distribuir la fruita glacejades i espolvorejar amb sucre.\nEscalfar el forn a 185 graus. Quan estigui calent, posar ventilació superior i inferior, baixar a 180 graus i posar el tortell a la reixa central del forn. En uns 15 minuts (en alguns forns, uns 20) el tortell estarà a punt i el podreu treure del forn.\nAmb aquests passos, el resultat ha estat:\nUs presentem el Tortell de Reis 2014\nBoníssim segons tots els que l’han provat.\nPublicat per Joan R. López a 15:42 3 comentaris:\nOus estrellats amb gules i encenalls de salmó fuma...


Mike Pence, vicepresident dels Estats Units: "Hi haurà llei i orde als carrers" - À Punt\nMike Pence, vicepresident dels Estats Units: "Hi haurà llei i orde als carrers"\nEls republicans agiten el patriotisme en la convenció nacional i confien que el país tinga una vacuna abans que acabe l'any.\nMike Pence en la Convenció Nacional Republicana / Reuters\n27 d'agost 2020 - 08:07\nAmb el lema "Terra d'herois" aquest dijous de matinada s'ha celebrat als Estats Units la tercera jornada de la Convenció Nacional Republicana. El protagonista ha sigut el vicepresident del país, Mike Pence, que ha acceptat el repte del partit de presentar-se a la reelecció en les eleccions del 3 novembre. Un discurs que Pence ha pronunciat des de Baltimore amb la presència del president dels Estats Units, Donald Trump, i envoltat de militars i excombatens sense mascareta i sense quasi guardar les distàncies de seguretat.\nEl vicepresident nord-americà ha posat el punt de mira en el candidat demòcrata a la Casa Blanca, Joe Biden, a qui ha definit com el cavall de Troia de l'esquerra radical. Assegura que el poble nord-americà no estarà segur si Biden arriba a la presidència. Una figura que ha posat en contrast amb Donald Trump, de qui ha destacat que ha tornat a fer gran els Estats Units. És un país que presenta, ha dit, la millor economia del món.\nEn referència a les protestes que han esclatat en Kenosha (Wisconsin), després que la policia disparara set vegades per l'esquena contra un afroamericà el cap de setmana i que aquest dimarts a la nit un milicià assassinara dues persones, Pence ha assegurat que "hi haurà llei i orde als carrers". Així mateix, ha agitat el patriotisme en lloar el país com "una nació de miracles", i assegurar que el país podria tindre una vacuna contra el coronavirus abans que acabe l'any. La Convenció Republicana finalitzarà aquest divendres amb l'esperat discurs que Donald Trump ha de pronunciar des de la Casa Blanca.


MEPLANTOK: de juliol 2007\nei, que a Barna estan sense electricitat!!!\nMe pregunto que hauran fet: sense tele per omplir lo seu temps buit de continguts aliens que no fereixin el propi jo, com a molt el d'algú altre; sense vitro o microones per recalentar los plats precuinats i enriquits amb tot el que li han tret al menjar durant la seua producció; sense semàfors per regular lo desordre circulatori del campe qui pugue-això és una selva; sense internet per comunicar-se en algú de l'altra punta de món o del carrer de davant que no coneixen físicament; ... sense la seguretat psicològica de saber que tocant un botó pots il·luminar lo terra que xafes... i que per tant mai t'ha calgut fixar-t'hi...\nI sembla que s'acabe lo món! Estem perduts a la pròpia ¿llar?\nHi ha persones que viuen a les fosques, i no parlo ja d'aquells llocs del món que tenen la sort de no dependre encara de l'electricitat i que per tant no han de patir per controlar-se los horaris (propis o d'altres persones). Hi ha gent que no veu la llum perquè són cecs; i hi ha gent que no veu la llum perquè no sap obrir los ulls al món.\nQue no han guanyat temps? que no han guanyat una experiència nova? que no s'han trobat amb situacions divertides, estimulants, atrevides, emocionants, diferents...? Algú s'ha parat a fixar-se què han guanyat? Algú, ho he llegit en algun diari.\nAnem a mendigar a les companies elèctriques... donem gràcies als senyors governants... demanem la linia de Molt Alta Tensió i si cal fem una nova nuclear a les Terres de l'Ebre... Tot això ho pagarem entre tots i mentrestant lo negoci i, sobretot, lo control de les nostres ments i les nostres vides, en mans d'estos deus que mos donen la ¿vida o un rato més de llum per a treballar i gastar?\nBaixa los automàtics de casa i torna a viure la teua vida!\nPublicat per josep a 7:21 1 comentari:\nSi vas de vacances en la tenda al coll, pots trobar-te dos situacions antològiques o antignòmiques o antitesístiques... que hi haguen o no zones d'acampada lliure.\nLliure, quina paraula més bonica!!\nSi n'hi han, perfecte, però senyal que no hi van gaires turistes a n'aquell territori en qüestió. Us recomano com exemple el nord de castelló (alt maestrat) on hi ha una zona a cada poble, en rostideros...\nLo cas contrari, també dins als territoris de la milenaria ex-corona catalano-aragonesa-valenciano-balear, lo trobem al pirineu d'Osca. Les que abans eren zones d'acampada s'estan convertint en campings, los camps de cultiu s'estan convertint en campings...\nNo tinc res en contra dels campings, a qui li agraden que vaigue, hi ha piscina, dutxes, rostidors, pistes de paddle fins i tot en alguns, electricitat... Com més complet, més estrelles i més ebros...\nPerò natros no busquem això, busquem arrossegar-mos per anterra, no tindre veïns en tele tot lo dia sinó veins en lo cos cobert de pèls o de plomes o d'escames, contactar en natros mateixos a través de saber què mos fa falta... que al final és ben poca cosa... i així sentir-mos lliures, com la terra que xafem. Però ara ja no hi ha terra lliure, hi ha terrenys privats.\nAl final vam acampar igual per lliure!, d'estranquis... La crida se va produir i vam dixar-mos portar... i vam trobar lo que buscàvem! Esta conduta és incívica, ho reconec, però només en lo cas que deixessim rastre, cosa que no vam fer. Dixem sempre lo troç que habitem millor del que l'hem trobat; este és un principi de la vida ecològica que procurem aplicar, i que sempre hauríem d'aplicar tots i totes!\nNo perguessem lo flat! la desmaterialitació és possible!


Dos advocats, de la defensa i de l'acusació, expliquen la seva versió dels fets que van passar en un bar a les cinc de la matinada el 2016\nGenís Cormand 16/04/2018 - 10.53 Actualitzat 16/04/2018 - 16.05\nQuin va ser l'origen del polèmic cas Altsasu? Els acusats -vuit nois i noies- s'enfronten a possibles penes de fins a 50 anys de presó per un presumpte delicte de terrorisme en un judici que ha provocat polèmica i la queixa d'organismes com Amnistia Internacional.\nDos advocats, de la defensa i de l'acusació, expliquen la seva versió dels fets que van passar en un bar a les cinc de la matinada del 15 d'octubre del 2016. Es tracta d'Amaia Izco, l'advocada dels presos del cas, i Rubén Mújica, advocat de l'acusació, el Col·lectiu de Víctimes del Terrorisme (Covite).\n"Amaia Izco: 'En el que coincideixen tots els testimonis amb què hem parlat, alguns dels quals aniran a declarar al judici, és que va ser molt ràpid'.\nRubén Mújica: 'El que no permetrem és que es banalitzi, es frivolitzi l'extraordinària gravetat del que va passar'.\nIzco: 'Va ser una baralla de bar. Aquesta és la qüestió'.\nMújica: 'L'agressió que van perpetrar va ser absolutament salvatge'.\nIzco: 'Un petit tumult on hi ha gent que estava dins del bar que ni se'n va assabentar'."\nEs reconeix una agressió d'uns nois contra uns guàrdies civils de paisà i les seves parelles.\n"'Mújica: 'Per perpetrar aquesta agressió primer van haver de cosificar el tinent de la Guàrdia Civil, el sergent i les seves parelles".\nIzco: 'El que no va ser va ser és un atac predeterminat i organitzat, sinó una guspira que salta en un moment i provoca una bronca de bar'."\nLa Policia Foral de Navarra i la Guàrdia Civil fan dos atestats. Cap dels dos parla de terrorisme, segons ha explicat Izco:\n"Un delicte ordinari, un delicte d'atemptat a l'autoritat. I si hi ha lesions, són unes lesions ordinàries."\nPerò una associació de víctimes creu que els fets són terrorisme i presenta una denúncia. Es diu Covite i a la denúncia ho relaciona amb ETA i el seu entorn.\n"Izco: 'L'Audiència Nacional ho accepta: 'Hi estic d'acord'. Està d'acord amb una opinió que té Covite quan li diu a la Guàrdia Civil que li faci un informe sobre la naturalesa terrorista d'aquests fets'.\nMújica: 'Que aquestes vuit persones siguin jutjades per un delicte de terrorisme no significa que hagin de ser forçament condemnades per un delicte de terrorisme'."\nRubén Mújica és l'advocat de Covite. Fill del polític socialista assassinat per ETA, creu que al judici se sabrà amb exactitud què va passar.\n"Aquí el que hi ha hagut ha estat una persecució totalitària d'uns veïns embrutits respecte a tots aquells que tenien idees dispars i diverses".\nIzco alerta que això "li pot passar a tothom".\n"Si és possible que una bronca de bar sigui qualificada de terrorisme, què no pot passar? A tothom."\nL'advocada de dos acusats denuncia indefensió després que han rebutjat proves.\nEl cas Altsasu continua situant el delicte de terrorisme en plena actualitat. El gran debat que hi ha ara és si s'està fent un abús desproporcionat del Codi Penal en aquest cas. Altsasu és, de fet, el centre de diversos debats: la polèmica reforma de l'article de terrorisme i la proporcionalitat judicial.\nCas Altsasu: els advocats reconstrueixen els fets


L’alumnat d’Ed. Infantil hem celebrat el final del 2n trimestre fent i menjant la tradicional Mona de Pasqua.\nMmmmmm!!! Que bona!!!😋🥧\nMireu, mireu aquest vídeo:\nInfantil, P3, P4, P5, Portada Educació Infantil, Mona de Pasqua 0\nAvui ha arribat la Sra. Primavera a l’escola!\nHa passat a visitar-nos per les classes i ens ha portat un poema i una planteta.\nPlanta i Poema\n1 any de la pandèmia\nWhatsApp Image 2021-03-18 at 12.09.23\nWhatsApp Image 2021-03-18 at 12.02.04\nWhatsApp Image 2021-03-18 at 12.01.55\nWhatsApp Image 2021-03-18 at 15.15.00\nWhatsApp Image 2021-03-18 at 12.01.50\nEl dia 18 de març, des de l’escola, hem volgut fer un homenatge a totes les persones que han estat lluitant a primera línia davant la Covid. Per això, l’alumnat ha guarnit unes mascaretes per agrair, al nostre entorn més proper, en aquest cas el CAP; per haver-ho gestionat tant bé. A partir d’aquestes, hem fet unes garnaldes per deixar la nostra empremta i conscienciar-los de la gran tasca realitzada. Les delegades i delegats les han entregat en nom de tots i totes.\nA més a més, per a l’escola hem realitzat un gran Arc de Sant Martí amb les mans de les nenes i nens d’Infantil i paraules boniques dels de Primària. Aquest gran mural llueix a l’entrada principal.\nHa quedat preciòs! Moltes gràcies a tot l’equip humà per haver-ho fet possible!\nGeneral, Infantil, Portada, Primària Coronavirus, Covid-19 0\nBenvinguts a les jornades de portes obertes de l’Escola Ventura Gassol!!\nEscanegeu aquest Codi QR o bé cliqueu sobre la imatge per conèixer una mica més la nostra Escola\nGeneral, Infantil, Portada, Primària, Serveis Preinscripció escolar 0\nEl Carnestoltes ens ha deixat per donar pas a la Vella Quaresma!\nA partir d’ara, cada divendres els nens i nenes d’Educació Infantil anirem a veure la Vella Quaresma per treure-li una cama. A canvi, ella ens proposarà fer alguna activitat, ens demanarà que millorem en algun aspecte del nostre treball, del nostre comportament, … i ens donarà un element que ens servirà, l’última setmana de Quaresma, per a fer la tradicional Mona de Pasqua!!!\nHA ARRIBAT EL REI CARNESTOLTES!!… Llegeix més»\nPROGRAMA DENTS FORTES I SANES\nAquest curs escolar 2020-2021, l’escola reprèn el programa Dents Fortes i Sanes, una iniciativa de l’Agència de Salut Pública de Catalunya per a la prevenció de la càries.\nEl programa s’adreça exclusivament als escolars de primer de primària i se centra en potenciar el raspallat de… Llegeix més»\n1r, Cicle Inicial, General, Portada 1r, Dents fortes i sanes 0\nAvui dijous 28 de gener, a l’escola hem posat la placa que se’ns va concedir des del Departament de Territori i Sostenibilitat conforme ja formem part del programa d’Escoles Verdes per les actuacions que s’estan fent sobre sostenibilitat, implicació activa amb l’entorn i demés.\nAquest programa sorgeix com un compromís per donar suport a tots els centres educatius de Catalunya que volen innovar, incloure, avançar, sistematitzar i organitzar accions educatives que tinguin la finalitat d’afrontar, des de l’educació, els nous reptes i valors de la sostenibilitat.\nDegut a les mesures imposades pel COVID-19 la placa s’ha inaugurat només amb els representants delegats/des de cada aula.\nWhatsApp Image 2021-01-28 at 12.55.47\nWhatsApp Image 2021-01-28 at 12.55.48 (2)\nWhatsApp Image 2021-01-28 at 12.55.49\nWhatsApp Image 2021-01-28 at 12.55.48 (1)\nWhatsApp Image 2021-01-28 at 12.55.48\nWhatsApp Image 2021-01-28 at 12.55.47 (2)\nPatge i Tió a Cicle Inicial\nEls últims dies d’escola abans de les vacances de Nadal són ben especials pels nens i nenes de cicle inicial.\nDurant el matí del divendres vam rebre la visita del Patge dels Reis Mags d’Orient. Li van entregar la carta que van escriure entre tots… Llegeix més»\nBenvinguts al Festival de Nadal!!!\nTot i que enguany no ens podem trobar de manera presencial, no hem volgut deixar perdre aquesta oportunitat perquè pugueu veure i compartir amb nosaltres les cançons treballades per celebrar el Nadal.\nAixí doncs, aquí hi teniu el recull de totes les actuacions que els vostres fills/es us han preparat amb molta il·lusió. Cliqueu primer la imatge i després el curs i la classe corresponent i podreu veure la seva actuació.\nEsperem de tot cor que us agradi, ho han preparat amb molt d’afecte.\nAprofitem l’avinentesa per desitjar-vos unes bones vacances i que durant aquests dies us cuideu molt. Ens veiem a la tornada!\nTenim una gran notícia: ha arribat el Tió !!!\nL’han trobat amagat a l’escola, però ja el tenim al vestíbul, ben calentó! És per això que us demanem la vostra col·laboració per alimentar-lo així, de ben segur,cagarà ben fort! Podeu portar menjar pel Tió: garrofes, pa sec, peles de mandarina, pells de plàtan, …\nAnimeu-vos, que entre tots el farem ben gran!!!\nCicle Inicial, Infantil, P3, P4, P5, Portada Nadal, Tió 0\nHa arribat la Festa Major i a l’escola hi tenim exposats alguns dels capgrossos que surten cada any a la cercavila.\nTambé hem pogut gaudir de tres espectacles diferents que s’han dut a terme al pati i al gimnàs de l’escola. Cada cicle ha assistit a un d’aquests espectacles. Si voleu saber-ne més, podeu anar al bloc de cadascun dels cicles!\nL'oníric món des de dins\nAquest curs hem hagut de celebrar la “Castanyada confinada”!!!\nA tota l’escola, cada grup ha fet diverses activitats relacionades amb aquesta festa (manualitats, cançons, balls, …). I, és clar, també ens han visitat la Castanyera amb el seu gat Marrameu i els nens i nenes de 6è, vestits de castanyers i castanyeres, han repartit castanyes torrades per totes les classes .\nClicant en aquesta imatge podreu veure un vídeo amb imatges dels alumnes d’Educació Infantil el dia de la Castanyada:\nInfantil, P3, P4, Portada Castanyada 0\nCASOS COVID-19 ESCOLA\nus fem arribar l’enllaç de la web on podeu informar-vos dels casos Covid-19 de la nostra escola (en concret) i de la resta de centres educatius de Catalunya És una web oficial de la Generalitat de Catalunya.\nUs preguem que no difongueu rumors falsos sobre positius per la Covid-19 d’alumnes o personal del centre.\nPortada Coronavirus, Covid-19, Felicitació 0\nTot l’equip de mestres de l’Escola Ventura Gassol desitgem que tingueu un molt bon curs.\nPortada Calendari escolar, Inici de curs 0\nGeneral, Portada Dossier informatiu, Inici de curs 0\nCliqueu el nom del nivell o del curs que us interessi.\nDESTACAT : A partir del dilluns 20 d’abril les tasques de Cicle Superior (5è i 6è) seran enviades per correu electrònic a cada alumne.\nActivitats per nivell:\nPortada Activitats, Confinament coronavirus 0\nLLISTA DEFINITIVA DE BAREMS PREINSCRIPCIÓ CURS 2020/2021\nQualsevol consulta i/o reclamació adreçar-la al correu de famílies venturagassolfamilies@gmail.com\nPDF en relació al Pla d’obertura Escola Ventura Gassol\nPla d’obertura Escola Ventura Gassol\nJuny 2020 (Fase 2 de desconfinament)\nProposta voluntària (seguint les instruccions del departament d’educació)\nContinuem amb les propostes telemàtiques.\nAcollida voluntària per part de les famílies de 9:00h a 13:00h\nNomés famílies amb treball presencial no flexible (cal signar declaració auto responsable)\n8 infants a P3 i 10 infants a P4 i P5\n1r FINS A 5è:\nContinuem amb les tasques telemàtiques.\nAcompanyament personalitzat: un infant/un progenitor/la tutora.\nAmb cita prèvia (la tutora/el tutor es posarà en contacte amb cada família per concertar cita)\nL’assistència és voluntària per part de les famílies.\nContinuem tasques telemàtiques.\nSuport a la finalització d’etapa (13 infants màxim per grup)\nEn breu les famílies d’Educació Infantil i 6è rebreu un correu electrònic de les tutores, on s’especificaran les mesures de seguretat i requisits que hauran de complir els nens i nenes que vinguin a l’escola.\nSegona fase de la Comissió de Selecció de Director/a de l’escola Ventura Gassol (43001735) del Morell\nEn el següent enllaç trobareu la resolució:\nPREINSCRIPCIÓ ESCOLAR D’EDUCACIÓ INFANTIL I EDUCACIÓ PRIMÀRIA\n– del 13 al 22 de maig –\nEn el següent enllaç trobareu la informació necessària per saber com es farà la preinscripció, quins documents caldrà presentar, l’oferta de places i informació de l’Ampa de l’escola:\nEls nens i nenes ja podem sortir al carrer!\nDesprés de 43 dies confinats a casa, a partir del 26 d’abril podrem sortir al carrer. Però no ho podrem fer com abans encara, mireu atentament com ens explica l’ós llaminer que ho podrem fer…\nEls pares podreu trobar més informació en aquesta infografia de Protecció Civil (Departament d’Interior de la Generalitat de Catalunya):\nSi voleu calcular el radi d’un quilòmetre al voltant de casa vostra podeu clicar aquest enllaç:\nSANT JORDI , 23 d’abril de 2020\nEls mestres de l’Escola Ventura Gassol us desitgem que passeu una FELIÇ DIADA DE ST. JORDI !!!\nDemà dimecres, 15 d’abril, comença el tercer trimeste des de casa. En aquest bloc de l’escola podeu trobar cada setmana noves propostes per treballar amb els vostres fills.\nPer a qualsevol qüestió que se us presenti, no dubteu a posar-vos en contacte amb els tutors dels vostres fills a través del correu electònic que us van facilitar.\nTot el claustre de l’Escola Ventura Gassol us volem mostrar aquest vídeo donant-vos ànims i esperant tornar-nos a veure ben aviat!!!\n(Si voleu veure el vídeo amb una millor resolució, cliqueu la imatge: )\nI les monitores del Menjador Escolar també us envien un missatge molt especial per a tots vosaltres:\nPer conèixer les darreres novetats que afecten a la situació escolar, cliqueu la imatge següent:\nData: divendres, 27 de març de 2020\nEl Departament d’Educació, seguint instruccions del Departament de Salut i com a mesura excepcional per contenir el coronavirus, continua mantenint tancats tots els centres educatius de Catalunya. De moment, aquesta situació continuarà fins el 14 d’abril, però us anirem informant dels canvis que puguin anar sorgint.\nData: dilluns, 16 de març de 2020\nEl Departament d’Educació ha pres la decisió d’ajornar les dates de preinscripció d’Educació Infantil i Primària fins a nou avís.\nEl Departament de Salut publica a la seva pàgina web informació sobre el coronavirus SARS-CoV-2 que pot ser del vostre interès.\nTambé podeu informar-vos de les darreres notícies a la pàgina web i a les xarxes socials del Departament d’Educació\nHi podeu accedir clicant les imatges:\nEl Departament d’Educació, seguint instruccions del Departament de Salut i com a mesura excepcional per contenir el coronavirus, ha pres la decisió de tancar tots els centres educatius de Catalunya a partir del dia 13 de març i fins al proper dia 27 de març, ambdòs inclosos.\nUs anirem informant dels canvis que puguin anar sorgint.\nDegut a la decisió del Departament d’Ensenyament, seguint instruccions del Departament de Salut, del tancament de les escoles del 13 al 27 de març (ambdós inclosos), queden anul·lades les Jornades de Portes Obertes que hi havia previstes.\nPortada Confinament coronavirus, Informació 0\nXocolatada solidària… Llegeix més»\nEls alumnes de P5 han anat a l’Institut a buscar les taules de llum que han fet els alumnes de 2n d’ESO. Han realitzat aquestes taules com a treball de l’assignatura de Tecnologia i ens les han donat a l’escola. Hem aprofitat l’ocasió per a… Llegeix més»\nInfantil, P5, Portada Infantil, P5, Taules de llum 0\nEls i les alumnes de 1r mengem fruita gràcies al Pla català de consum de fruita.\nAvui, dilluns 2 de març, han vingut els Mossos d’Esquadra a fer una xerrada per als i les alumnes de Cicle Superior.Ens han parlat del ciberassetjament i l’ús i els perills de les xarxes socials.… Llegeix més»\nQuan s’acaben les festes de Carnaval arriba la Quaresma. Així doncs, a la nostra escola, el Dimecres de Cendra (l’endemà de Dimarts de Carnaval, en què vam mantejar i acomiadar al Carnestoltes) va arribar la Vella Quaresma, una dona vella i seriosa a qui no agraden les festes i que només menja verdures i bacallà.\nLa Vella Quaresma té set cames, una per a cadascuna de les set setmanes que dura la Quaresma i, com que amb tantes cames és molt difícil caminar, cada divendres n’hi traurem una, fins que no n’hi quedarà cap i la Quaresma s’haurà acabat!\nCada setmana, quan li traiem una cama, la Vella Quaresma ens ho agraeix amb un regal, però també ens demana que fem alguna cosa per a ser més bons minyons.\nP4, Portada Infantil, La Vella Quaresma, P4 0\nRacons i taules de llum\nLa taula de llum és una eina d’aprenentatge i diversió que es destina a escoles, llars d’infants o centres d’esbarjo que volen experimentar amb les possibilitats que els hi ofereixen les llums d’aquests aparells.\nEs tracta d’imaginar, crear i experimentar amb objectes transparents, translúcids, opacs. O… Llegeix més»\nInfantil, Portada Infantil, Taules de llum 0\nDimarts de Carnaval: mantegem en Carnestoltes!!!\nEl Dimarts de Carnaval és l’últim dia de festes i disbauxes i el Carnestoltes ens ha de deixar per donar pas a la Vella Quaresma, que arriba el dia següent, Dimecres de Cendra.\nUna de les tradicions és mantejar al pobre Carnestoltes, i això és el… Llegeix més»\nInfantil, Portada Carnaval, Carnestoltes, Infantil 0\nRua de Carnaval de l’escola\nEl passat divendres, 21 de febrer vam celebrar el Carnaval a la nostra escola. Us deixem un petit vídeo per a què en veieu una petita mostra. Si entreu als diferents cursos, veureu més fotos!\nEscalfem motors per al Carnaval d’aquesta tarda\nAvui, els i les alumnes de tota l’escola hem sortit al pati i els i les de Primària han ballat el seu ball, ball relacionat amb la disfressa que portaran aquesta tarda a la rua. Tots i totes els volem felicitar perquè ho han fet… Llegeix més»\nGeneral, Portada Carnaval, Estils de ball 0\nDijous Gras. Anem al teatre!\nAhir, dijous 21 de febrer, tots i totes els i les alumnes de l’escola vam anar al teatre del Morell a veure un espectacle de la companyia “La Roda Produccions” que es diu “El vestit Pop de l’emperador”. Era una versió moderna i musical del… Llegeix més»\nPortada Dijous Gras, Teatre 0\nA cicle inicial, ens visita un grup de rock\nAhir, dimecres 19 de febrer, als i les alumnes de Cicle Inicial ens van visitar un grup de rock que es diu “Inside”. Ens van ensenyar els seus origens i vam poder ballar rock amb ells. L’Albert i el César ens ho van fer passar… Llegeix més»\n1r, 2n, General, Portada Cicle Inicial, Estils de ball, Setmana Cultural 0\nSetmana Cultural. P5\nAquesta setmana a l’escola estem fent una colla d’activitats diferents i divertides perquè estem celebrant la Setmana Cultural, que està dedicada als diferents estils de ball que podem trobar arreu del món.\nPer això, algunes de les activitats estan relacionades amb els balls, per exemple hem… Llegeix més»\nP5, Portada P5, Setmana Cultural 0\nSetmana Cultural. P3\nA l’escola estem celebrant la Setmana Cultural i per això, al llarg de tota aquesta setmana, fem activitats diferents.\nA més, com que és la setmana del Carnaval, cada dia venim a l’escola amb un complement diferent, segons el que ens demana el senyor Carnestoltes.\nDimarts hem… Llegeix més»\nP3, Portada P3, Setmana Cultural 0\nSetmana Cultural. 1r\nLes ordres del Rei Carnestoltes… Llegeix més»\nSetmana Cultural. 2n\nSetmana Cultural. P4\nAquest curs la Setmana Cultural té com a centre d’interès els diferents estils de ball que podem trobar arreu del món.\nEls alumnes de P4 ens disfressarem de Hawaians, la dansa dels quals s’anomena “Hula”.\nDurant tota la setmana anirem fent activitats relacionades amb Hawaii, i també… Llegeix més»\nP4, Portada P4, Setmana Cultural 0\nEns visita una protectora d’animals\nEl passat dijous, 13 de febrer, els i les alumnes de 2n van rebre la visita d’una protectora d’animals de Reus.\nDurant aquesta visita, els i les alumnes van poder conèixer com funciona una protectora (que fan i que representa) i van prendre consciència de la tinença responsable d’animals.\n2n, Portada 2n, Protectora d'Animals 0\nCamí de Reus, 13\nEscola Ventura Gassol | https://agora.xtec.cat/escolaventuragassol


Vint empreses del polígon La Pedrosa ja compten amb servei de fibra òptica\nPàgina principal >> General >> Vint empreses del polígon La Pedrosa ja compten amb servei de fibra òptica\nL’Ajuntament valora molt positivament el conveni de col·laboració signat amb l’operadora de telecomunicacions Iguana Comunicacions S.L, que permet donar cobertura de màxima qualitat a particulars i empreses de Masquefa.\nUn total de vint empreses ubicades al polígon industrial La Pedrosa s’han vist beneficiades al llarg del darrer any del conveni signat entre l’Ajuntament de Masquefa i l’operadora de telecomunicacions anoienca Iguana Comunicacions, S.L., en virtut del qual la fibra òptica ha arribat finalment al polígon.\nL’acord ha permès eradicar els problemes de connectivitat, velocitat, fiabilitat i qualitat de connexió i de cobertura que patien les empreses ubicades en aquesta zona industrial de Masquefa, un dèficit que s'arrossegava des de feia temps i que les gran operadores de telefonia no havien resolt perquè consideraven que no es tractava d'una inversió rendible econòmicament.\nEn aquest sentit, Carles Mernissi, regidor de Tecnologies de la Informació i la Comunicació, posa en valor "l'aposta local i el compromís pel territori" de l'empresa Iguana Comunicacions S.L, amb seu social al viver d’empreses del Centre Tecnològic Comunitari (CTC), tot destacant-ne "la capacitat d'adaptar-se a les necessitats quotidianes i concretes de les empreses i el teixit productiu del municipi".\nAmplis beneficis per al teixit industrial\nLes empreses amb seu a Masquefa que al llarg del darrer any -des de l’inici de la seva implementació el gener del 2016- han sol·licitat el servei de fibra òptica per als seus negocis a través del CTC, han experimentat notables avantatges econòmics i en el consum energètic. El conveni firmat entre l’Ajuntament i Iguana Comunicacions, S.L permet oferir un servei de proximitat, amb preus i tarifes assequibles tant per a llars com per a empreses, que cobreix la connexió a internet, la telefonia fixa i mòbil i les centraletes virtuals de veu.\nMernissi assegura, en aquesta línia, que "la implantació de la fibra òptica a la vila està donant resultats positius i ens ha permès fer un salt endavant molt important en termes tecnològics i de connectivitat. En el cas de les empreses, hem comprovat que genera un efecte molt positiu sobre la productivitat i la competitivitat i que acaba revertint en l’economia local de Masquefa”.\nAquelles empreses que vulguin contractar el servei de fibra òptica poden posar-se en contacte amb el Centre Tecnològic Comunitari (CTC) de Masquefa; trucant al telèfon 93 772 78 28 o enviant un correu electrònic a l’adreça informació@masquefasensefils.cat.


Pere Roc II i Bueno es juguen l'accés a la gran final - PilotaViu\nPere Roc II i Bueno es juguen l'accés a la gran final\nDissabte, 27 d'octubre de 2018 - 19:00h\nPilotaViu / Bellreguard.\nEl trinquet El Zurdo de Bellreguard serà l'epicentre del món de la pilota el pròxim diumenge 28 d'octubre. Si a les 12 h es decidirà el nou campió de raspall -Moltó i Marrahí s'enfronten a les 12h-, a partir de les 17 h hi haurà una altra gran partida entre Pere Roc II i Bueno per l'últim bitllet de la final d'escala i corda.\nEste XXXIII Campionat Individual d'escala i corda està sent un dels més apassionants dels últims temps. S'han donat molts resultats inesperats, amb eliminació de favorits inclosa. Pere Roc II va patir de valent en quarts de final davant el jove De la Vega, i sap que ha de desplegar el seu millor joc si vols superar el seu rival de diumenge. Pere Roc eixirà amb la clara condició de favorit però no se'n refiarà gens de Bueno. El mitger de Meliana ha demostrat moltes mans per al mà a mà i arriba disposat a tot.\nMentrestant, Puchol II espera rival en la final. El trinquet de Pelayo acollirà, el pròxim diumenge 4 de novembre, la partida que decidirà el nou campió.


La Federació Catalana de Futbol, tolerància zero contra la violència - FutbolCatalunya\nPublicat per: redaccio 22 de març de 2018\nL’FCF ha impulsat diverses campanyes en les últimes temporades amb la finalitat d’aconseguir un futbol i futbol sala català sense episodis violents, competitiu i obert a tothom\nLa FCF vol que el futbol i futbol sala a Catalunya sigui modèlic/ FOTO: FCF\nAcabar amb la violència física i verbal dins i fora dels camps i pavellons, fomentar el joc net, la resolució de conflictes, el treball en equip i els hàbits de vida saludables. Aquests són alguns dels reptes que persegueix la Federació Catalana de Futbol amb l’objectiu d’aconseguir que el futbol i futbol sala a Catalunya sigui modèlic.\nEn aquest sentit, des de l’arribada d’Andreu Subies Forcada a la presidència el 2011, l’FCF ha posat en marxa diverses campanyes per eradicar la violència. “La Federació posarà totes les mesures adequades i actuarà amb contundència per garantir que les circumstàncies per a la pràctica del futbol dels nostres federats siguin les més adequades”, assenyala Subies.\nEnguany, la Federació Catalana de Futbol ha impulsat dues campanyes més. La primera d’elles, ‘Zero insults a les xarxes’, pretén eradicar els insults que es produeixen a les xarxes socials i internet. En aquest sentit, l’FCF ha creat un Comitè de Competició específic per controlar les publicacions que es realitzen sobre els partits, amb la possible aparició d’amenaces o insults.


L'Ajuntament de Tortosa ofereix ajuts directes a comerços, pimes i serveis tancats durant l'estat d'alarma - Imagina Ràdio\nLa partida de 350.000 euros permetrà atorgar subvencions de 400 euros a uns 900 negocis\nL’Ajuntament de Tortosa obre aquest divendres una línia de subvencions directes per als comerços, empreses de servei i petites i mitjanes empreses que van haver de tancar durant l’estat d’alarma per la covid-19. Després d’aprovar-se al ple i del període d’exposició pública, els ajuts es poden reclamar a partir d’aquest divendres fins que s’esgoti la partida, de 350.000 euros. El consistori ha previst que les subvencions, de 400 euros per sol·licitant, es podran atorgar a prop de 900 negocis de la ciutat. Es poden demanar per conceptes com el lloguer o hipoteca, els subministraments i taxes, préstecs, despeses de digitalització, protecció i màrqueting i publicitat, entre d’altres.\nLa convocatòria està vinculada al programa Reactivem Tortosa i ha estat publicada al DOCG aquest dijous. Els ajuts per a comerciants i empresaris afectats per la pandèmia es poden demanar via telemàtica, amb certificat digital, i també presencialment amb cita prèvia, al consistori. S’aniran concedint a mesura que es vagin demanant, fins que s’esgoti la partida, de 350.000 euros.\nÉs una línia de subvenció per a tot l’àmbit comercial, educatiu, d’hostaleria, d’educació i turisme i per altres activitats suspeses i negocis tancats durant l’estat d’alarma. Es concediran 400 euros per cobrir despeses de lloguer i hipoteques dels establiments comercials, de quotes d’autònoms i seguretat social en cas de tenir assalariats, interessos de préstecs concedits en el marc de les ajudes de finançament de la situació de la covid, per despeses de digitalització dels negocis, de protecció de la plantilla i la clientela, per a campanyes de màrqueting i publicitat, i per a despeses de subministrament energètic o de comunicacions.\n“Volem oferir aquest ajut per a un sector molt tocat per la situació econòmica perquè es van veure abocats a tancar, i més enllà de l’exempció o l’ajornament de taxes i impostos, volíem que puguin tindre aquests ajuts directes”, ha destacat l’alcaldessa Meritxell Roigé. “L’objectiu és que des de l’Ajuntament ajudem al sector que tan ha patit i més enllà de les nostres competències, que són les que són, i tenint en compte els impostos que gestionem, hem pogut dur a terme aquestes exempcions i ara també aquests ajuts directes”, ha explicat.\nArticle anteriorSalut realitza a les Terres de l’Ebre proves PCR als treballadors de les empreses Padesa i Paumar\nArticle següentTivissa informa de 4 nous positius al municipi i en total se n’han registrat 7 aquesta setmana\nLa diputada republicana Carolina Telechea ha demanat al govern espanyol que “no posi traves” a la retirada del monument franquista de Tortosa perquè “aquest...


Mites catalan - La tienda de Sofía\nLa mitologia grega és addictiva, entretinguda, accessible, sorprenentment humana. Milers dÆéssers carismàtics habiten el paisatge mític de la Grècia antiga, del cim de lÆOlimp fins a les profunditats de lÆinframon; titans, déus, semideus, nimfes, muses, sàtirs, centaures, tots amb alguna hist.ria que ens emmiralla a nosaltres, els mortals. En els seus relats no hi falta humor, amor, passió, música, ni tendresa. Tampoc no hi sobra la set de venjança, la traïció, la crueltat, la bogeria. Perquè els grecs van crear déus a la seva imatge.


Teletreball i mundial de futbol: companys compatibles - YCOM\nTeletreball i mundial de futbol: companys compatibles\nUna enquesta duta a terme recentment per LogMeIn, fabricant de solucions de connectivitat remota, revela que el 43% dels treballadors es podrien absentar del seu lloc de treball per veure algun dels partits de la competició. El teletreball és una solució vàlida en molts casos per pal·liar les pèrdues provocades.\nRedacció/Agències – La febre pel mundial de futbol ha arribat, i molts treballadors aficionats a aquest esport posaran qualsevol excusa a l’oficina per tal de poder veure els partits que es celebren en hores de feina. Enfront de l’absentisme laboral que es preveu al llarg dels propers dies que duri el mundial, les solucions d’accés remot poden ser una solució per mantenir la productivitat dels treballadors que s’absentin del seu lloc.\nSegons una enquesta online duta a terme per LogMeIn entre els seus usuaris a l’Estat Espanyol, Regne Unit, els Països Baixos i França, el 43% dels treballadors s’absentaran de l’oficina per a veure els partits del mundial que es celebraran en horari de treball. Moltes petites empreses temen que la febre pel mundial tingui un impacte important en els seus negocis: el 47% dels enquestats preveuen que minvi la productivitat dels seus treballadors, mentre que el 33% creu que l’absentisme imprevist augmentarà un 10% o més. Al mateix temps, el 53% de les PIMEs afirma que no té preparat cap pla de resposta per enfrontar-se a l’absentisme dels seus treballadors.\nEn paraules de Seth Shaw, Vicepresident de Vendes i Màrqueting de LogMeIn per a EMEA, “La febre del mundial serà contagiosa, i els seguidors recolzaran a la seva selecció tant durant com fora de l’horari laboral. Òbviament, això es pot traduir en absentisme imprevist quan els partits coincideixin amb els horaris de treball. Tenir un pla prèviament establert pot igualar el partit”.\n“Per a les empreses”, prossegueix Shaw, “el més important és que els seus treballadors no deixin de ser productius durant les eliminatòries finals, que són les més disputades. Les empreses haurien de realitzar plans de continuïtat per a cobrir les absències previstes i les imprevistes. L’ideal seria animar els treballadors a treballar des de casa seva en comptes de fingir una malaltia i oferir-los les eines que els permetin treballar fora de l’oficina -des de telèfons mòbils fins a eines d’accés remot. Això pot no només minimitzar l’impacte del mundial a les empreses, sinó també permetre’ls abordar flexiblement tots els imprevistos”.\nLogMeIn ofereix alguns consells per tal de mantenir la productivitat durant el Mundial de futbol:\nDur a terme una política de teletreball: el teletreball permet als treballadors mantenir-se productius fora de l’oficina. Encara millor, els estudis demostren que els treballadors remots hi dediquen més hores, pel que la seva inversió compensarà. L’auge dels “smartphones”, “tablet PCs” i “notebooks” ha posat les coses més fàcils per a què els treballadors puguin ser productius des de qualsevol lloc i a qualsevol hora.\nHoraris de treball flexibles: aquesta pot ser una forma magnífica de motivar més els treballadors. Permetre’ls treballar durant les dues hores que necessiten per veure un partit o un cop aquest acabi els mantindrà productius per a la resta del dia.\nOferir incentius: si necessita imperiosament que els seus treballadors acudeixin a l’oficina, per què no oferir-los incentius per a què vagin a treballar? podria ser qualsevol cosa des de donar-los mig dia lliure fins a regalar-los un bon àpat en un restaurant.. a aquells a qui no interessi el futbol també els agradarà la recompensa i no en faltarà cap.\nVeure el partit a l’oficina: permetre als treballadors veure els partits a Internet o en una pantalla de televisió a l’oficina pot millorar l’ambient de treball i animar als treballadors a acudir a la feina aquests dies.\nAra és més fàcil que mai per a les empreses implementar eines d’accés remot ràpides i gratuïtes que es poden instal·lar en pocs minuts sense necessitat de tenir coneixements en tecnologia. Les solucions de LogMeIn per a aquesta tasca es poden consultar al seu lloc web.\nDavant d’un estudi patrocinat per una empresa, sempre podem posar en dubte les xifres obtingudes; tot estudi es pot manipular en un cert grau, només és necessari formular les preguntes adequades de la manera adequada. Però el sentit comú ens dicta que, efectivament, l’absentisme laboral augmentarà en gran mesura per l’atracció que genera l’anomenat “esport rei”. És, per tant, un problema molt real al qual ens cal enfrontar-nos-hi.


Cort assumirà la gestió de l'ORA a partir de l'estiu de 2019 - Diari Jornada\nPalma remunicipalitzarà l'ORA després de més de vint anys (ARXIU)\nSuposarà un estalvi de prop d'un milió d'euros\nCort assumirà la gestió de l'ORA a partir de l'estiu de 2019\n| 11 de set, 2018 - 14:28\nL'Ajuntament de Palma assumirà la gestió de l'ORA a partir del 19 de juny de l'any que ve. Amb aquesta internalització es podran estalviar 840.000 euros cada any, ha anunciat el regidor de Mobilitat, Joan Ferrer.\nUn informe tècnic aconsella internalitzar el servei\nLa proposta d'acord es traslladarà al proper plenari de tal manera que els 180 treballadors de la UTE siguin subrogats pel Sevei Municipal d'Aparcaments de Palma (SMAP). «Millorarem l'eficàcia del servei i estalviarem doblers», ha recalcat l'Ajuntament. La passa s'ha pogut endur endavant després d'un informe jurídic favorable que avala la internalització del servei. Així, la despesa passarà de ser de 6,4 milions d'euros a l'any a 5,5 milions.\nCal recordar que el servei ORA es va instaurar a Palma el 1987 i el PP el va externalitzar el 1994. Ara, Cort recuperarà la seva gestió, «un fet inherent a tots els governs d'esquerres», ha subratllat el batle de Palma, Toni Noguera. Això sí, ja s'ha anunciat que els imports d'aparcaments no s'abaratiran.\nRespostes al PP\nA Palma hi ha 489 parquímetres que regulen un total de 11.500 places. És a dir, un 5% dels aparcaments de tota la ciutat. Noguera ha assenyalat que recuperar la gestió de l'ORA no es deu a cap «caprici», responent a les acusacions de la portaveu de l'oposició, Marga Duran (PP), que ha criticat aquesta mesura. «Aquesta senyora hauria de comptar fins a tres abans de parlar», ha expressat Noguera.\nPer part seva, Ferrer ha insistit que si hi ha un informe tècnic que aconsella adoptar aquesta acció per poder beneficiar el servei i no es fa «estarem prevaricant». «Me deman si la senyora Duran voldria prevaricar davant una situació així», ha conclòs.


Expert Rafart Navès: Bar Castell vs Expert Rafart Navès\nDoncs finalment es podrà jugar el partit ajornat de fa dues setmanes. L'enfrontament tindrà lloc avui dimecres 30 a les 22:00h al "Solsona Arena" (per dir-li algun nom)\nPartit molt difícil on el líder es vol consolidar i agafar una renda considerable de cara a la recta final de la temporada. I és que queden 4 jornades i tenen un avantatge de 2 punts amb un partit menys. El que està clar, és que intentarem vendre cara la derrota, però serà més difícil tenint en compte que el més probable és que tinguem dues baixes importantíssimes, el cañete, que està en un molt bon moment de forma i el Katana, que ha estat el fitxatge revulsiu de la segona volta. Aquestes baixes, però, no seran confirmades fins minuts abans del partit, així és que hem d'esperar que el rival sigui flexible i ens permeti disposar dels dos jugadors. De ben segur que això faria que l'espectacle fós molt millor.\nEn qualsevol cas, si no poguessim vestir de curt a aquests dos virtuosos del futbol sala, tenim a un gran substitut a la porteria, no és el Yuyu, que malauradament es perdrà la resta de temporada per la desafortunada lesió que es va fer en el partit contra el Clariana, des d'aquí donem ànims i suport al jugador. El que deiem, el porter substitut seria el Ramon, que gràcies a que és més llarg que un dia sense pa, de ben segur que tindrem la porteria ben coberta, l'inconvenient és que perdem a un jugador de camp importantíssim. Com tots sabeu, la gran virtut d'aquest jugador és estar al lloc que toca en el moment adient, la seva col·locació en el terreny de joc és gairebé sempre la millor, penseu que ara ja no es fa gols en pròpia porta!\nSabem que davant tenim sinó el millor, un dels millors equips de la lliga, però això no impedirà que lluitem per la victòria intentant mostrar la nostra millor cara. Una cara que en alguns moments de la segona volta s'està mostrant.\nDit això només resta desitjar sort a l'equip i animar-lo a lluitar fins al final independentment del resultat.\nPublicat per Sulin a 11:46


Centre Formatiu Morella inicia l’oferta formativa amb les matrícules per a les classes d’anglès | DiaDia\nInici Educació Centre Formatiu Morella inicia l’oferta formativa amb les matrícules per a les...\nCentre Formatiu Morella inicia l’oferta formativa amb les matrícules per a les classes d’anglès\nEl Centre Formatiu Morella inicia el nou curs amb l’oferta formativa de les classes d’anglès seguint la mateixa metodologia que anys anteriors amb la possibilitat de realitzar els exàmens oficials de Trinity College London. El període de matriculació romandrà obert fins al dia 30 de setembre, no obstant açò, durant tot el curs està oberta la matricula per a aquelles persones que vulguen iniciar els estudis més endavant.\nEl centre ofereix formació per a totes les edats, sent els tallers d’infantil en el propi centre escolar i les classes per a xiquets i xiquetes de primària i estudiants d’ESO i Batxiller en l’edifici CISE. D’altra banda, estan les classes d’adults que presenten dues modalitats, presencial i no presencial, en les quals es poden cursar diversos nivells que van des de l’A2 fins al C1.\nAixí doncs, els alumnes interessats hauran de formalitzar la inscripció abans del 30 de setembre en l’ajuntament o a través del correu electrònic aedlmorella@gmail.com. Les fulles d’inscripció estan disponibles en el consistori o en la web www.morella.net/plad’ocupació. L’inici de les classes tindrà lloc el 10 d’octubre, excepte els tallers d’infantil que comencen el dia 3.\nEn finalitzar les classes els alumnes tenen la possibilitat de presentar-se als exàmens oficials de Trinity College London, la matrícula es formalitza apart i segueix la normativa establida per Trinity. Dos mesos abans de la data de l’examen escrit s’obri la matricula per als alumnes interessats i és llavors quan ha de formalitzar-se la mateixa.\nJudit García, regidora d’educació, destaca “que és molt important que puguem oferir aquest tipus de formació oficial en el municipi, ja que són títols que actualment es demanden tant en l’àmbit universitari com en el professional. Fins al moment hem pogut completar matricula per a poder realitzar els exàmens a Morella, esperem que enguany també es matricule suficient gent perquè els alumnes puguen examinar-se en la localitat”.


Sentmenat, poble lliure de desnonaments - sentmenat.com\nInici Política Sentmenat, poble lliure de desnonaments\nL’actual situació econòmica ha provocat que moltes famílies no puguin afrontar els pagaments de la hipoteca de les seves llars i, com a conseqüència, corrin el risc de ser desallotjades de les seves llars pels bancs que reclamen el deute hipotecari.\nDavant d’aquesta situació, la Plataforma en Defensa dels Serveis Públics de Sentmenat va instar el plenari de l’Ajuntament de Sentmenat a aprovar una moció per declarar el poble lliure de desnonaments i per prendre mesures contra els desnonaments i les seves conseqüències.\nLa moció va ser debatuda en el ple del passat dijous i, no sense una certa sorpresa dels assistents al plenari, aprovada amb la unanimitat de tots els grups municipals.\n«Les persones hipotecades són víctimes d’un frau hipotecari generalitzat»\nLa moció aprovada reconeix les persones hipotecades com “víctimes d’un frau hipotecari generalitzat i d’unes clàusules contractuals abusives” perquè “van ser els bancs els que van facilitar i van atorgar hipoteques, van sobrevalorar la taxació de l’habitatge, inflant el preu i augmentant així el deute contret”, a la vegada que denuncia les comissions abusives, les contractacions obligatòries d’assegurances “cares i inútils”, la “informació esbiaixada, quan no enganyosa, sobre possibles augments de la hipoteca”, entre altres irregularitats.\nEl text aprovat també accepta l’autocrítica i reconeix la responsabilitat de les administracions públiques, “que han desenvolupat una legislació que solament ha promogut l’accés a un habitatge en règim de propietat com a única forma d’accés a un habitatge estable i segura” i han empès a moltes famílies a endeutar-se aplicant desgravaments fiscals de la compra, permetent l’existència d’hipoteques a 50 anys, no creant un parc públic de lloguer i no aplicant cap control ni restricció sobre el crèdit.\nL’Ajuntament no col·laborarà en la imposició dels desnonaments\nLa moció, però, no es limita a denunciar aquesta dramàtica situació, sinó que també suposa un acord de l’Ajuntament a prendre una sèrie de compromisos per posar-hi fi o, com a mínim, alleugerir-ne els efectes i les conseqüències.\nA més d’instar les institucions a prendre les mesures adients per acabar amb els desnonaments i impulsar la dació en pagament, l’Ajuntament de Sentmenat es compromet a suspendre cautelarment aquest 2014 les liquidacions de les plusvàlues dels afectats per processos de desnonament.\nAixí mateix, l’Ajuntament oferirarà la col·laboració dels serveis jurídics municipals amb les famílies víctimes d’un desnonament o d’una execució hipotecària en tots els casos que ho requereixin; i en cas no haver pogut evitar un desnonament, l’Ajuntament també treballarà per garantir l’immediat reallotjament en un habitatge digne en règim de lloguer social assequible.\nEntre les diverses mesures que emprendrà el consistori municipal, hi ha també l’elaboració d’un cens urgent dels pisos buits en mans de les entitats bancàries, per poder aplicar mesures que forcin la seva posada immediata en lloguer social assequible.\nFinalment, l’Ajuntament declara Sentmenat com a poble lliure de desnonaments i, com tal, no col·laborarà en la imposició dels mateixos.\nPodeu llegir el text complet de la moció descarregant-vos-la en aquest enllaç.\nUn poble ple de gatsLa mala sort acaba amb un digne Sentmenat


Irineu Tranis: "La cultura popular també s'ha d'apropiar del teatre" | L'Independent de Gràcia\nIrineu Tranis: “La cultura popular també s’ha d’apropiar del teatre”\n14/01/2018 14/01/2018 Cultura / Notícia\nÉs la primera vegada que actuaràs al Lliure. Emocionat?\nEm fa especial il·lusió, la veritat. És el teatre de la meva infantesa, on em portava la meva mare, i ara hi actuaré amb una peça que ha despertat moltes expectatives. També és inevitable pensar que estàs en un dels teatres amb més càrrega simbòlica, igual que el Nacional.\nLlavors és un salt qualitatiu en la teva carrera. I tampoc no deu ser fàcil arribar-hi.\nSí que és un salt i una oportunitat professional, tot i que sóc conscient que en aquesta professió no saps mai on treballaràs el dia de demà. I jo seguiré anant on sigui i on faci falta. Al Lliure o a les festes alternatives de Raspall.\nForma part de la professió, oi?\nNo deixem de ser comediants. I precisament el teatre no està visquent el seu millor moment. En d’altres llocs, com ara Anglaterra o a ciutats com Madrid o Berlín tenen més espais per al teatre popular. El teatre és un art d’expressió més, i així com la música té la seva vessant popular integrada i estesa, el teatre encara no, i per tant no arriba a la majoria. La cultura popular s’ha d’apropiar també del teatre.\nParla de ‘La visita de la vella dama’, que estrenes el proper dijous al Lliure de Gràcia.\nEs tracta d’una obra a partir de la peça del dramaturg Friedrich Dürrenmatt dirigida per Jordi Palet i amb la companyia Farrés Brothers i Vicky Peña, que fa de vella dama. És un text dels anys 50 i parla d’un petit poble de Suïssa, que arruïnat espera la visita d’una senyora rica i poderosa que ha promès repartir mil milions a canvi de matar el seu antic amant que l’ha traïda.\nUna trama que dóna molt joc per les implicacions morals…\nEs posen en dubte els valors occidentals i què podem arribar a fer per diners. Però a més de la trama, resulta una obra complexa on hi ha titelles, música, actors… Ha estat una experiència molt enriquidora que m’ha permès treballar amb la Vicky Peña, que és molt gran.\nI quins altres projectes més tens en marxa?\nTenim una gira força completa amb aquesta obra, però després estrenarem amb la meva companyia Mos Maiorum ‘Fronteres Sud’, una obra de teatre documental a la Villarroel. I en el festival GREC estrenarem ‘Gentry’, una altra peça de teatre documental que reflexiona sobre el tema de la gentrificació. Per aquesta obra hem parlat amb diversos testimonis. Això sí que és un drama. •\nProtestes contra la pujada de les tarifes del transport públic\nL’Europa capgira el marcador i es situa a tocar del playoff (1-3)


Preestrenen a Figueres «Camping Life», un relat sobre el turisme contemporani - Diari de Girona\nPreestrenen a Figueres «Camping Life», un relat sobre el turisme contemporani\nEs tracta d'una coproducció de Jopergon i Televisió de Catalunya i s'estrenarà aquest estiu al «Sense Ficció»\nEl Cinema Las Vegas de Figueres acollirà demà la preestrena del documental Camping Life (la ciutat efímera). Es tracta d'una coproducció de Jopergon i Televisió de Catalunya que segueix la vida en un càmping de la Costa Brava, concretament a Sant Pere Pescador, durant l'estiu del 2020.\nLa producció és un «retrat antropològic sobre el turisme», segons apunta el director i coproductor, Josep Pérez. Al llarg del documental, la càmera enregistra una vintena de testimonis de diverses procedències geogràfiques, entre ells holandesos, alemanys i catalans, i relata anècdotes en el dia a dia dels campistes, «amb la intenció de retratar el concepte de vacances de l'home contemporani». La pel·lícula fa, al mateix temps, un singular retrat de com va viure la crisi del coronavirus durant l'estiu del 2020 «una classe mitjana que no volia renunciar a les seves vacances ni al mínim dels seus privilegis». Finalment, s'explora el concepte d'una ciutat efímera que, cada any, coincidint amb l'estiu, cobra vida durant uns mesos per convertir-se en un ens orgànic consagrat a l'oci i que, de la mateixa manera, coincidint amb el final del període estiuenc, torna a la letargia quan en desapareix la població.\nAmbdós conceptes, testimonis i escenes cinemàtiques, estan marcats pel sentit de l'humor. El càmping es presenta com una «bombolla aïllada del món». Destaca el punt de vista, ja que la càmera grava situacions aparentment prosaiques, com fer-se selfies, preparar barbacoes o participar en les activitats d'oci programades, però que «sota la mirada del cineasta adquireixen una nova perspectiva irònica», assegura Pérez.\nEstrena oficial, a l'estiu\nCamping Life (la ciutat efímera) s'estrenarà aquest estiu al «Sense Ficció» de TV3, tot i que encara no se n'ha confirmat la data. El documental compta amb el suport de l'Institut Català de les Empreses Culturals i la col·laboració del Patronat de Turisme de la Costa Brava Girona de la Diputació de Girona i el Consell Comarcal de l'Alt Empordà.


Informativos.net - El ''Projecte de regadiu Garrigues Sud'' entra en la quarta etapa d’execució\nEl »Projecte de regadiu Garrigues Sud» entra en la quarta etapa d’execució\npor Jose Escribano 7 de mayo de 2003\npor Jose Escribano 7 de mayo de 2003 27 vistas\n–\tCanonada d’impulsió en xapa d’acer de 15.780 metres de longitud.\n–\tNous trams de camí de servei (1.200 m) i condicionament de camins ja existents (fins un total d’11.105 metres) per garantir l’accessibilitat a la canonada d’impulsió i facilitar les operacions de manteniment i conservació.\nEl “Projecte de regadiu Garrigues Sud” pretén transformar les Garrigues en reg de recolzament (bàsicament a conreus d’oliveres i ametllers), amb l’objectiu de contribuir a resoldre els problemes econòmics i socials de la zona. Fins avui s’han executat les obres de les Etapes I, II i en aquests moments s’està executant l’Etapa III del projecte. Aquestes etapes cobreixen una superfície de 5.162 ha. distribuïdes entre els termes municipals de Flix, Bovera, La Granadella i Bellaguarda.\nEl projecte pretén millorar l’activitat agrícola de la comarca de Les Garrigues, i més particularment la part alta més allunyada de la Plana d’Urgell i de la Vall del Segre, molt afectada per unes condicions geogràfiques i climàtiques desfavorables, que condicionen la seva agricultura.\nDesprés de diversos estudis de viabilitat, l’any 1990 es va redactar el “Projecte de concessió d’un cabdal per reg de recolzament a Les Garrigues (Lleida)” el qual va servir per sol·licitar a la Confederació Hidrogràfica de l’Ebre un cabdal continu de 571 l/s, per tal de poder regar unes 9.000 ha. als termes municipals de Flix, Bovera, la Granadella, Juncosa i Els Torms.\nAixí mateix, el passat dia 20 de desembre es va signar el conveni de col·laboració econòmica entre l’Administració agrària i els regants per tal d’executar les obres d’aquesta infraestructura de regadiu.\nBUDDY MILES Y LA TONKY BLUES BAND, CON RAIMUNDO AMADOR EN EL CENTENARIO DE ‘LA PALOMA’\nLONGVIEW SOLUTIONS ORGANIZA SU CONFERENCIA DE USUARIOS DIALOG 2003


Riberaonline: Exposició al Museu Terracota: Ramon Noè i la terrissa de la Galera\nExposició al Museu Terracota: Ramon Noè i la terrissa de la Galera\nDel 3 d'agost al 30 de setembre de 2018, la Sala 2, dedicada a exposicions temporals de Terracota, Centre d'Interpretació de la Terrissa de la Galera (baixos de l'Ajuntament), acollirà una exposició del dibuixant Ramon Noè Hierro.\nL'exposició ha estat possible gràcies al Museu de les Terres de l'Ebre i el Ecomuseu de les Valls d'Àneu, està inclosa dins del festival, Ebre, Art & Patrimoni amb nou exposicions que tindran lloc de juliol a setembre, a diferents museus i centres d'interpretació de les Terres de l'Ebre, unint art i patrimoni, organitzades a través del Museu de les Terres de l'Ebre i el Departament de Cultura, dins del programa de Museu de suport territorial.\nL'etnògraf Ramon Violant i Simorra, l'any 1950, va anar a la Galera, per tal de documentar la tradició terrissera en una missió encarregada pel Museo de Industrias y Artes Populares al Poble Espanyol de Barcelona, d'on n'era conservador. Ramon Noè Hierro1, dibuixant, el va acompanyar. Violant es va centrar en la cantereria (terrisseria) de Joan Cortiella i Rodríguez (besavi de l'actual terrisser, únic en actiu, a l'actualitat, a la Galera i a la comarca del Montsià. Espai on s'està treballant de manera ininterrompuda des del segle XVIII). Allí el dibuixant va fer una sèrie de dibuixos de les instal·lacions i del procés artesà, mentre Violant recollia informació i adquiria una bona mostra de la terrissa local.\nL'exposició que s'ofereix a l'espai dedicat a exposicions temporals del Museu Terracota són les reproduccions dels dibuixos acabats de Ramon Noè, propietat del Museu Etnològic de Barcelona (actualment Museu Etnològic i de Cultures del món) i per primer cop, els originals dels apunts de camp fets per Ramon Noè Hierro i cedits per a l'ocasió per l'arxiu Ramón Violant Simorra de l'Ecomuseu de les Valls d'Àneu.\nUna magnífica exposició que permetrà conèixer amb tot detall les instal·lacions de la Terrisseria J. Cortiella als anys 50 del segle XX així com les eines que utilitzaven per elaborar les peces: la rascadora, el pinzell, la mitja canya, el forn de llenya, el torn, el redolí o el molinet de vernís, entre d'altres.\nDibuixos extraordinaris, d'una fidelitat i meticulositat extrema que ens aportaran una gran informació i es complementaran amb l'espai permanent del centre dedicat a la terrissa i als terrissers de la Galera, donant una visió clara, entenedora i àmplia de la tradició terrissera de la Galera així com del patrimoni cultural vinculat als terrissers galerencs.\nUna ocasió única de contemplar dibuixos originals pràcticament inèdits de l'excel·lent dibuixant Ramon Noè Hierro i altres més difosos però que ens ajudaran a descobrir aquest valuós ofici ancestral tan arrelat al poble de la Galera.\nL'acte d'inauguració de l'exposició serà el 8 d'agost, a les 21'00 hores, després del pregó (anirà a càrrec de l'excel·lentíssim Ferran Bel i Accensi, diputat al Congrés dels Diputats) que donarà inici a la Festa Major de la Galera.\nEl Museu Terracota, coincidint amb la Festa Major tindrà un horari especial: dimecres 8, obert a la tarda. A partir de les 21'00 (acte d'inauguració exposició). Dijous 9 de 12'00 a 14'00 h, tarda de 19'00 a 21'00 h, divendres 10 de 12'00 a 14'00, dissabte 11 de 12'00 a 14'00, tarda de 19'00 a 21'00, diumenge 12, de 12'00 a 14'00 h, dilluns 13 de 12'00 a 14'00 hores, dimarts 14 de 12'00 a 14'00 hores, tarda de 19'00 a 21'00 hores i dimecres 15 de 12'00 a 14'00 hores\nDesprés de la Festa Major, tornarà a l'horari habitual: dimecres a divendres de 9'30 a 13'30 hores; dissabtes, diumenges i festius de 12'00 a 14'00 hores.\n1 Ramon Noè va néixer a Barcelona, l'any 1923. Al 1926, a l'edat de tres anys, es va traslladar a Tortosa on, amb 8 anys, va començar a aprendre a dibuixar amb el tortosí Agustí Bages. L'any 1940 va anar a viure a Barcelona per estudiar a l'Escola d'Arts i Oficis, on tingué a Manel Pallarès de mestre. Un any després, va ingressar a l'Escola d'Arts i Oficis de Saragossa. Al 1943 va començar a estudiar a la Real Academia de Bellas Artes de San Fernando i a la Escuela de Cerámica de la Moncloa de Madrid. El 1947, el van nomenar dibuixant per al projecte del Poble Espanyol de Montjuïc i va començar a treballar amb el conservador d'aquest museu, l'etnògraf Ramon Violant i Simorra. L'any 1950 esdevé professor de dibuix de l'Escola Massana. A partir del 1967 es va traslladar a Sabadell, on ja es quedà a viure per sempre. El 1986 va agafar la jubilació anticipada de la Massana, però no va deixar mai de pintar fins que va morir l'any 2007 (Informació: Museu de les Terres de l'Ebre)\nPer si resulta d'interès per a les seves publicacions els fem arribar informació d'una exposició que romandrà a l'espai dedicat a exposicions temporals del Museu Terracota (baixos de l'Ajuntament de la Galera) del 3 d'agost al 30 de setembre: Ramon Noè Hierro i la terrissa de la Galera.\n*L'etnògraf Ramon Violant i Simorra, l'any 1950, va anar a la Galera, per tal de documentar la tradició terrissera en una missió encarregada pel Museo de Industrias y Artes Populares al Poble Espanyol de Barcelona, d'on n'era conservador. Ramon Noè Hierro, dibuixant, el va acompanyar. Violant es va centrar en la terrisseria (cantereria a la Galera i a les Terres de l'Ebre) J. Cortiella, única en actiu a la Galera i a la comarca del Montsià a l'actualitat. Llavors al davant hi estava Joan Cortiella i Rodríguez, besavi de l'actual terrisser i Joan Cortiella Rallo, avi. Tot i que en aquell moment encara es trobaven en actiu diversos obradors al poble, Ramon Violant i Ramon Noè es van centrar únicament en aquest obrador. Mentre Violant feia treball de camp, entrevistant els canterers i adquirint peces per al fons del Museu, Noè hi va dibuixar amb precisió planta i alçats de les instal·lacions, l'exterior de l'antic forn, la disposició de les peces enfornades, els estris dels canterers, el procés artesà realitzat al torn, les peces d'obra més significatives, etc. L'exposició permetrà veure, per primer cop, els apunts de camp dels dibuixos que va fer Noè en aquesta visita, cedits per l'Arxiu Ramon Violant Simorra de l'Ecomuseu de les Valls d'Àneu, i, els dibuixos definitius, reproduccions dels conservats al fons del Museu Etnològic i de les Cultures del Món, de Barcelona.\nUna magnífica exposició que permetrà conèixer amb tot detall les instal·lacions de la Terrisseria J. Cortiella als anys 50 del segle XX, única en actiu, a l'actualitat, a la Galera i, que està treballant de manera ininterrompuda des del segle XVIII, així com les eines que utilitzaven els terrissers per elaborar les peces: la rascadora, el pinzell, la mitja canya, el forn de llenya, el torn, el redolí o el molinet de vernís, entre d'altres.


9:17 pm - Monday, 13 July 2020\nEl projecte del Consell pretén integrar aquestes troballes arqueològiques del carrer Micalet, juntament amb altres elements de gran valor patrimonial com els del Centre Arqueològic de l’Almoina, els del Museu Catedralici, la cripta de Sant Vicent o les restes conservades en el Palau de l’Almirall (que la seua museïtzació ja està en projecte), creant d’aquesta forma un panorama històric i patrimonial molt atractiu tant per a la ciutadania com per als turistes.\nEls treballs arqueològics en l’antic Palau de Calataiud estan aportant noves troballes, que se sumen als ja recuperats setmanes arrere, on s’han obtingut dades importants per a la història urbana de l’entorn de la Catedral i la plaça de la Verge. En aquest sentit, les labors arqueològiques han tret a la llum un mur que conserva part del seu revestiment de plaques de marbre, aquestes possiblement de la pedrera valenciana de Buixcarró. Es tracta d’una troballa d’incalculable valor, perquè ens introdueix en l’àmbit dels grans edificis monumentals que envoltaven el Fòrum de Valentia entre els segles I i II d. de C. Aquest mur, a més, va ser utilitzat al llarg de la història, de manera que es conserva fins al moment una altura superior als 2,25 metres i, sobre ell, es mantenen reformes d’èpoques posteriors que mostren com diferents cultures i civilitzacions van viure en el mateix espai que ha arribat fins als nostres dies.\nDel passat islàmic de la ciutat s’han recuperat també nombroses restes, com una font envoltada de canonades ceràmiques, una canalització de subministrament d’aigua, possiblement derivada de la Sèquia de Rovella, i diverses estades d’un edifici, la interpretació del qual es troba en fase d’estudi, a l’espera de poder verificar si pertanyen a uns antics banys àrabs dels quals es té constància al voltant de l’actual Palau de Calataiud.\nPrevious articleDetingut un home per robar a una parella d’octogenaris a Alzira\nNext articleDetingut quan oferia aquestes pastilles en les zones de festa


GAM – Paret de Diables – Copitos de Roca\nAmb aquesta via hem decidit estrenar-nos a la paret de diables. Ens ha semblat la via més assequible de la paret i ens hem fotut amb morro. La paret és sorprenent, dintre del caos de diables, surten tot de fissures, diedres, plaques de tot tipus i et quedes amb ganes de tornar a la paret a visitar-les. Sobre la via, és una ultra clàssica de Montserrat i si ho és, es per alguna cosa. Ens ha encantat, cada llarg té el seu què i segueixen una lògica i un traçat super elegant. El sostre a superar, el tens present durant tota l’escalada com a objectiu al qual arribar. Al sortir d’aquest tens la sensació de ser molt petit i vulnerable, ja que no hi ha marxa enrere, la qual cosa motiva i angoixa al mateix temps. En definitiva una via cinc estrelles miri com es miri, un espectacle.\nZona: Diables – Montserrat\nVia: GAM de diables\nMaterial: 18 cintes, nosaltres hem repetit friends petits i mitjans, C1 i C2, tascons i estreps\nOperturistes: S. Ubach, R. Brescó, Ll. Costa, R. Galí\nressenya de klimbingspider\nAquesta ressenya està més actualitzada, la d’escalatroncs te alguna cosa canviada.\n1r llarg (V+/ 35m) L’inici l’he trobat un xic expossat, ja que començem en una placa sense assegurar i la roca és una mica crocanti. Anem a buscar una savina grossa molt evident, allà anirem a cercar una fissura amb un clau que ens protegeix i podrem col·locar més peces fins que arribem a la part assegurada… V+ super fí en lliure. Reunió a l’ombra.\n2n llarg (V+/ 40m) Aquest pel meu gust ha estat del millors llargs de la via. Començem en un flanqueig a l’esquerra sobre roca una mica dubtosa, fins situar-nos sota un diedre. Primer comença fàcil i veurem que ens envia com cap a dintre en un ambient rarot però ens protegirem bé. Localitzem des d’aquí l’asssegurança que queda fora d’on estem i quan sortim veurem una fissura super vertical, continua i a protegir. Un plaer d’escalada que ens possarà a tope. La reunió curiosa dintre una cova, tindrem ombra.\n3r llarg (V+/Ae / 30m) Sortim de dintre de la cova en artificial fàcil. Quan abandonem l’artificial entrem en un altre diedre semi equipat, molt xulo!\n4rt llarg (V+/ 25m) Seguim amb la tònica de diedres semi-equipats amb un paset finet a mig diedre. La sortida d’aquest fins arribar a la reunió, just desprès d’un clau mig sortit, m’ha semblat molt exposada i sobre roca dolenta. Pel meu gust el tram més lleig de tota la via, anar amb compte. Reunió molt còmode.\n5é llarg (IV+/A2e – 35m) Rere uns pocs pasos en lliure começarem amb l’artificial, primer sobre un terreny fosc molt vertical i superat el tram, superarem el desplom cap a l’esquerra. Molt generosament equipat així que no em de patir amb l’alçada.\n6é llarg (V+/ 15m) Ja estem oficialment sota el famós sotre que fa tant especial aquesta via. Ara haurem de fer una travessa, molt ben equipada, per a buscar la reunió amb la qual començarà l’artificial. Val la pena fer la travessa en lliure ja que és mitjanament fàcil i l’ambient és espectacular.\n7é llarg (A3e / 20m) Ara si que si. Aqui estem a punt d’afrontar el monumental sostre. Aquest està molt ben equipat així que no hem de patir per això. Fa angoixa quan deixes de tenir contacte amb la paret i et quedes totalment penjat dels estreps, heavy! La sortida del sotre s’ha de treballar, nosaltres hem possat un alien per sortir d’aquest ja que el parabolt queda molt amunt.\n8é llarg (V/ 40m) Un llarg molt bó, amb una primera part amb tendencia a la dreta prou ben equipada fins enllestir un diedre molt bó semi-equipat.\n9é llarg (6a/40m) Aquí ens adonem de que no està tota la feina feta encara. Veurem una fissura de forma semicircular i amb una placa ben llisa. Els parabolts són els justos però l’autoprotecció és bona. Un 6a molt finet i guapo que fa vibrar. Sortits dels passos més dificils anem a cercar una reunió que ens la pasem de llarg i enllestim un diedre molt vertical sobre molt bona pressa. Allà muntem la reunió\n10 llarg (IV/ 50m) Ara ja podrem començar a cel·lebrar que em superat la via! resta una escalada fàcil i ja estarem al cim. Això sí s’ha estar atent que esta molt poc equipat. Des de la reunió podrem veure el parabolt que ens queda a la dreta, anirem cercant el camí fàcil fins enllestir-lo i desprès seguirem el nostre criteri. Podrem trobar una reunió de burils més endavant i desprès ja l’esperò lucifer a pel però molt fàcil i amb un ambient de primerísima.\nResta una grimpada fins el cim que nosaltres decidim fer encordats encara, no te assegurances però es pot autoprotegir. Al cim hi ha reunió de parabolts.\nUn comentario en “GAM – Paret de Diables”\nEnhorabona, estàs fent unes línies molt maques !\n← Via dels Invisibles – Paret dels Pals\nNubiola Torras – Paret de Sant Jeroni →\nSant Llorenç del Munt (59)


Fer calaix o moderar el consum innecessari?\nEl copagament ha de ser moderat i universal amb excepció dels més pobres\nJAUME PUIG-JUNOY PROFESSOR ECONOMIA I EMPRESA UPF Actualitzada el 25/04/2012 00:00\nEl més visible del reial decret llei de mesures urgents publicat ahir són els canvis en el copagament de medicaments, ampliat ara a serveis com els dietètics, les ortopròtesis i el transport sanitari no urgent. Això és una moneda de doble cara. D'una banda, si s'aplica amb seny hauria d'afavorir un ús més responsable i permetre un repartiment més just de l'aportació del pacient que no pas fins ara. De l'altra, pot ser negatiu, ja que no ha de ser l'eix de la reforma de la sanitat sinó mesures sobre l'oferta de serveis. El copagament ha de ser moderat i universal amb excepció dels més pobres si no vol generar més cost que benefici. Ha estat un canvi en la bona direcció eximir els més pobres, siguin actius o pensionistes (discapacitats, rendes d'integració social, pensions no contributives i aturats sense subsidi), en lloc de concedir la gratuïtat tant a pensionistes de renda baixa com elevada, incloses sense penalització les jubilacions voluntàries.\nLa forta concentració de la despesa en un nombre reduït de malalts crònics porta a mantenir un copagament reduït com el que hi havia fins ara del 10% amb un import màxim per recepta. Aquesta concentració del cost en els més malalts de qualsevol edat, aconsella també fixar un màxim al que pot arribar a pagar cada individu durant un any, amb un import màxim com a Suècia o un percentatge màxim de la renda com a Alemanya.\nAra bé, la modalitat de copagament en funció de la renda que s'acaba d'instaurar no complirà prou bé la seva funció i és més complicada i costosa del que calia. De fet, no es tracta d'un copagament en funció de la renda. Un malalt actiu pagarà entre el 40% i el 60% del preu del medicament o servei sense cap màxim en el cost acumulat que pot suportar. Un 40% del preu ja és una aportació elevada fins i tot quan es compara amb altres països; no calia cap augment. Ara bé, com més malalt estigui hi haurà de destinar una part més gran dels seus ingressos. En canvi, si es posa malalt com a pensionista amb els mateixos ingressos, pagarà només el 10% sense superar un màxim de 8 o 18 euros al mes. Per cert, si és funcionari actiu o pensionista continuarà pagant sempre el 30% de tot.\nOpció més senzilla\nUna opció més senzilla hauria estat aplicar un mateix import anual màxim per a tothom o un mateix percentatge dels seus ingressos. D'aquesta manera, per a dos individus amb una mateixa necessitat el subsidi públic ja seria més elevat per al de menys renda. En canvi, el sistema triat pel Govern és embolicat i costarà molts diners, reclamacions, temps de pacients i molta burocràcia. Reformat el copagament de les receptes, vigent des del 1980 sense canvis, la taxa catalana ha perdut coartada. Si es manté, no serà més que un altre impost addicional sobre els malalts catalans destinat a fer calaix al preu que sigui. Menys visible però més important és que es poden excloure tractaments per a símptomes menors mantenint un cert control del preu de venda, i sobretot que es tindrà en compte el cost-efectivitat a l'hora de decidir finançar medicaments. De fet, mentre ens hem encallat amb copagaments segons la renda, fa temps que en altres països europeus hi ha copagaments segons l'efectivitat i la necessitat del tractament, nuls o molt baixos per al més efectiu i necessari (insulina per a diabètics) i més elevats per a tractaments més cars amb escàs o nul valor terapèutic afegit o que només aporten comoditat, i que el pacient es pot estalviar si tria els d'aportació reduïda.


clicme.es » FotoPoemes St. Feliu de LLobregat BIBLIOLAB\nEn aquesta ocasió hem treballat a la biblioteca Montserrat Roig de St. Feliu de LLobregat, fent Fotopoemes, una activitat fotogràfica i plàstica que els permet descobrir la relació entre les imatges i la poesia, tot analitzant el treball de Joan Brossa i Chema Madoz, que inspira als participants per observar de forma distinta un món ple d’objectes i paraules que no deixen de sorprendre’ls i que fotografien.\nEns endinsem en qüestions com: Què és la poesia visual? Quin paper hi juguen els objectes quotidians? Com mirem un objecte? Influeix la llum en el significat de l’objecte? I el punt de vista? I la composició? Com l’enquadrem? Els donem una sèrie de pautes de tècnica fotogràfica per copsar l’objecte o bodegó als assistents, per entendre totes les preguntes plantejades i treballar amb més consciència: Què és el punt de vista? I l’enquadrament? Com puc modificar la llum? Aconsegueixo una llum dura, suau, filtrada, indirecta o directa? Com organitzo els elements que vull fotografiar, per donar més força a la imatge final? Juguem amb els objectes, els mirem, els hi donem la volta… Cerquem nous significats per aquell mateix objecte.\nTenim una idea i la portem al pla fotogràfic, ara bé com fotografiar una idea? Com treure el màxim partit d’una imatge?\nTreballarem en la frontera entre els llenguatges narratiu i visual. El qual, per expressar un missatge recorre a una sèrie de signes col·locats sota una estructura que els dóna sentit i en un context que els situa. El plantejament i la posada en escena són inseparables. L’objecte serà un element que tots compartirem cadascun des del seu imaginari i inquietuds.\nProposem als participants jugar amb els objectes i les imatges, trobant nous sentits als elements, cercant metàfores visuals que ens sorprenguin. Us mostrem algunes imatges dels participants i dels seus objectes:


Un sindicalista s'enfronta a cinc anys de presó per una roda punxada durant la vaga general del 2012\nEl secretari general de CCOO, Ignacio Fernández Toxo, ha demanat derogar la 'llei mordassa' durant una concentració en suport de l'acusat, que ha negat els fets al judici\n3 min. Barcelona 04/11/2016 14:35\n651x366 Uns 200 afiliats del sindicat Comissions Obreres, s'han concentrat a les portes del jutjats pel judici / M.R. Uns 200 afiliats del sindicat Comissions Obreres, s'han concentrat a les portes del jutjats pel judici / M.R.\nLa Fiscalia demana 5 anys de presó per a un sindicalista del metro de Barcelona, Ricardo Vercher, a qui acusa de punxar una roda d'un autobús durant la vaga general del 14 de novembre del 2012. L'home ha reconegut al judici que formava part d'un piquet informatiu però ha negat haver punxat cap roda i el conductor de l'autobús tampoc l'ha reconegut.\nUns 200 membres del sindicat Comissions Obreres s'han concentrat a les portes de la Ciutat de la Justícia per donar suport al sindicalista. L'acte ha comptat amb el suport del secretari general de CCOO a Catalunya, Joan Carles Gallego, i del secretari general del sindicat a l'Estat, Ignacio Fernández Toxo, que ha demanat la derogació de la 'llei mordassa': "Fer vaga no és un delicte, en quin país vivim?" s'ha preguntat Toxo, que assegura que a Espanya hi ha 300 sindicalistes que s'enfronten a condemnes per acusacions "desmesurades" de la Fiscalia.\nEl sindicalista ha reconegut al judici que el 14 de novembre del 2012 formava part d'un piquet informatiu a la plaça Universitat de Barcelona. Diu que es va acostar a l'autobús -que estava aturat i no portava passatgers- però no per punxar la roda, sinó per treure'n un tornavís que portava clavat.\nEls Mossos d'Esquadra van incorporar a la investigació un vídeo amb la seqüència dels fets. L'agent que ha declarat al judici ha assegurat que en les imatges es veu com l'acusat "sense cap mena de dubte" s'acosta al vehicle "amb un objecte a la mà" i s'acotxa cap a les rodes davanteres.\nEl conductor de l'autobús no el reconeix\nEl conductor del vehicle ha declarat com a testimoni al judici. Ha assegurat que "no havia vist mai" l'acusat i ha reconegut que no es va adonar que "tenia una roda punxada fins que va arribar a cotxeres".\nEl conductor, que no formava part dels serveis mínims de Transports Metropolitans de Barcelona, ha explicat que es va aturar a la plaça Universitat i que el fet que hi hagués un piquet informatiu "el va obligar a deixar de prestar el servei".\nAquest argument és el que ha fet servir la Fiscalia, juntament amb el vídeo policial, per mantenir la petició de 5 anys de presó per a l'acusat, petició que la defensa troba "desmesurada". Ha al·legat que l'home no va "coaccionar" el conductor, que va anar cap al vehicle per treure un tornavís que hi havia a la roda i no pas per punxar-la i ha recordat que tot i així va pagar el que costava el pneumàtic abans del judici.